title: 2011/443/EU: Neuvoston päätös, annettu 20 päivänä kesäkuuta 2011 , laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen hyväksymisestä#Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskeva sopimus

text:
               22.7.2011

               FI

               Euroopan unionin virallinen lehti

               L 191/1

         NEUVOSTON PÄÄTÖS,
   annettu 20 päivänä kesäkuuta 2011,
   laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskevan sopimuksen hyväksymisestä
   (2011/443/EU)
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen,
   ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Euroopan unionilla on toimivalta toteuttaa kalavarojen säilyttämistä, hoitoa ja valvontaa koskevia toimenpiteitä; sillä on myös toimivalta tehdä sopimuksia kolmansien maiden kanssa ja kansainvälisten järjestöjen puitteissa.

               (2)

               Euroopan unioni on 10 päivänä joulukuuta 1982 tehdyssä Yhdistyneiden kansakuntien merioikeusyleissopimuksen sopimuspuoli, ja tämä yleissopimus muun muassa velvoittaa kaikkia kansainvälisen yhteisön jäseniä toimimaan yhteistyössä meren biologisten luonnonvarojen hoitamiseksi ja säilyttämiseksi.

               (3)

               Euroopan unioni ja sen jäsenvaltiot ovat hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien, vuonna 1995 tehdyn Yhdistyneiden kansakuntien merioikeusyleissopimuksen määräysten täytäntöönpanosta tehdyn sopimuksen sopimuspuolia, ja tämä sopimus tuli voimaan 11 päivänä joulukuuta 2001.

               (4)

               Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskeva sopimus, jäljempänä ’sopimus’, hyväksyttiin Roomassa 18–23 päivänä marraskuuta 2009 pidetyssä elintarvike- ja maatalousjärjestön (FAO) konferenssin 36. istunnossa FAO:n peruskirjan XIV artiklan 1 kohdan nojalla FAO:n jäsenten hyväksyttäväksi.

               (5)

               Sopimus allekirjoitettiin Euroopan yhteisön puolesta 22 päivänä marraskuuta 2009 sillä edellytyksellä, että sopimus tehdään lopullisesti myöhemmin.

               (6)

               Unioni on kansainvälisen kalastuksen alalla merkittävä toimija ja eräs maailman suurimmista kalastustuotteiden markkinoista, joten aktiivinen osallistuminen sopimuksen täytäntöönpanoon ja sopimuksen hyväksyminen on unionin edun mukaista.

               (7)

               Sopimus olisi sen vuoksi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta sopimus laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavista satamavaltion toimenpiteistä, jäljempänä ’sopimus’.
   Sopimuksen teksti ja unionin toimivaltaa koskeva julistus on liitetty tähän päätökseen.
   2 artikla
   Neuvoston puheenjohtaja nimeää yhden tai useamman henkilön, jolla on valtuudet tallettaa unionin puolesta hyväksymisasiakirja ja unionin toimivaltaa koskeva julistus Yhdistyneiden kansakuntien elintarvike- ja maatalousjärjestön pääjohtajalle, joka toimii sopimuksen tallettajana sopimuksen 26 artiklan mukaisesti.
   3 artikla
   Tämä päätös tulee voimaan päivänä, jona se hyväksytään.

      Tehty Luxemburgissa 20 päivänä kesäkuuta 2011.

            Neuvoston puolesta

            Puheenjohtaja

         MATOLCSY Gy.

      KÄÄNNÖS
      Laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi toteutettavia satamavaltion toimenpiteitä koskeva
      SOPIMUS
      JOHDANTO
      TÄMÄN SOPIMUKSEN OSAPUOLET, jotka
      OVAT SYVÄSTI HUOLESTUNEITA laittoman, ilmoittamattoman ja sääntelemättömän kalastuksen jatkumisesta ja haitallisesta vaikutuksesta kalakantoihin, meriekosysteemeihin ja laillisten kalastajien toimeentuloon sekä maailmanlaajuista elintarviketurvan kasvavasta tarpeesta,
      OVAT TIETOISIA satamavaltion asemasta toteutettaessa tehokkaita toimenpiteitä meren elollisten luonnonvarojen kestävän käytön ja pitkän aikavälin säilyttämisen edistämiseksi,
      TUNNUSTAVAT, että laittoman, ilmoittamattoman ja sääntelemättömän kalastuksen torjuntatoimenpiteiden olisi oltava ensisijaisesti lippuvaltioiden vastuulla, ja niissä olisi käytettävä kaikkea kansainvälisen oikeuden mukaisesti käytettävissä olevaa toimivaltaa, mukaan luettuina satamavaltion toimenpiteet, rannikkovaltion toimenpiteet, markkinatoimenpiteet ja toimenpiteet, joilla varmistetaan, etteivät kansalaiset tue tai harjoita laitonta, ilmoittamatonta tai sääntelemätöntä kalastusta,
      TUNNUSTAVAT, että satamavaltion toimenpiteet tarjoavat voimakkaan ja kustannustehokkaan keinon laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi,
      OVAT TIETOISIA tarpeesta lisätä alueellisen ja alueiden välisen tason yhteensovittamista laittoman, ilmoittamattoman ja sääntelemättömän kalastuksen torjumiseksi satamavaltion toimenpiteiden avulla,
      TIEDOSTAVAT, että nopeasti kehittyvät viestintäteknologiat, tietokannat, verkostot ja maailmanlaajuiset tietueet tukevat satamavaltion toimenpiteitä,
      TUNNUSTAVAT tarpeen auttaa kehitysmaita toteuttamaan ja panemaan täytäntöön satamavaltion toimenpiteitä,
      OTTAVAT HUOMIOON vetoomukset, joita kansainvälinen yhteisö on esittänyt Yhdistyneiden kansakuntien järjestelmän kautta, mukaan luettuina Yhdistyneiden kansakuntien yleiskokous ja Yhdistyneiden kansakuntien elintarvike- ja maatalousjärjestön, jäljempänä ’FAO’, kalastuskomitea, ja jotka koskevat satamavaltion toimenpiteitä koskevista vähimmäisvaatimuksista laadittavaa sitovaa kansainvälistä välinettä, joka perustuu FAO:n vuoden 2001 kansainväliseen toimintasuunnitelmaan laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi sekä laittoman, ilmoittamattoman ja sääntelemättömän kalastuksen torjumiseksi toteutettavia satamavaltion toimenpiteitä koskevaan FAO:n vuoden 2005 järjestelmämalliin,
      PITÄVÄT MIELESSÄ, että valtiot voivat alueellaan sijaitsevia satamia koskevan täysivaltaisuutensa perusteella toteuttaa kansainvälisen oikeuden mukaisesti tiukempia toimenpiteitä,
      PALAUTTAVAT MIELEEN 10 päivänä joulukuuta 1982 tehdyn Yhdistyneiden kansakuntien merioikeusyleissopimuksen, jäljempänä ’yleissopimus’, asiaa koskevat määräykset,
      PALAUTTAVAT MIELEEN 4 päivänä joulukuuta 1995 tehdyn sopimuksen hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden kansakuntien merioikeusyleissopimuksen määräysten täytäntöönpanosta, 24 päivänä marraskuuta 1993 tehdyn sopimuksen aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä ja FAO:n vuonna 1995 hyväksymät vastuullisen kalastuksen toimintasäännöt,
      TUNNUSTAVAT, että on tarpeen tehdä kansainvälinen sopimus FAO:n puitteissa FAO:n peruskirjan XIV artiklan nojalla,
      OVAT SOPINEET SEURAAVAA:
      1   OSA

         YLEISET MÄÄRÄYKSET

      1 artikla
      Määritelmät
      Tässä sopimuksessa tarkoitetaan

                  a)

                  ’säilyttämis- ja hoitotoimenpiteillä’ meren elollisten luonnonvarojen säilyttämiseksi ja hoitamiseksi toteutettuja toimenpiteitä, jotka on hyväksytty ja joita sovelletaan sopusoinnussa kansainvälisen oikeuden asiaankuuluvien sääntöjen kanssa, yleissopimuksen säännöt mukaan luettuina;

                  b)

                  ’kaloilla’ kaikkia jalostettuja tai jalostamattomia meren elollisiin luonnonvaroihin kuuluvia lajeja;

                  c)

                  ’kalastuksella’ kalojen etsimistä, houkuttamista, paikallistamista, pyydystämistä, ottamista tai keräämistä taikka muuta toimintaa, jonka voidaan kohtuudella olettaa johtavan kalojen houkuttamiseen, paikallistamiseen, pyydystämiseen, ottamiseen tai keräämiseen;

                  d)

                  ’kalastukseen liittyvällä toiminnalla’ toimia, joilla avustetaan tai valmistellaan kalastusta, mukaan luettuina kalojen, joita ei ole aiemmin purettu aluksesta satamassa, purkaminen aluksesta, pakkaaminen, jalostus, jälleenlaivaus tai kuljetus, sekä henkilöstön, polttoaineen ja pyydysten hankinta ja muut merellä tehtävät hankinnat;

                  e)

                  ’laittomalla, ilmoittamattomalla ja sääntelemättömällä kalastuksella’, jäljempänä ’LIS-kalastus’, toimintoja, jotka esitetään laittoman, ilmoittamattoman ja sääntelemättömän kalastuksen ehkäisemiseksi, estämiseksi ja poistamiseksi vuonna 2001 laaditun FAO:n kansainvälisen toimintasuunnitelman 3 kohdassa;

                  f)

                  ’osapuolella’ valtiota tai alueellista taloudellisen yhdentymisen järjestöä, joka on sitoutunut tähän sopimukseen ja jonka osalta tämä sopimus on voimassa;

                  g)

                  ’satamalla’ myös offshore-terminaaleja ja muita laitoksia, joita käytetään saaliiden purkamiseen, jälleenlaivaukseen, pakkaamiseen, jalostukseen, alusten tankkaukseen tai varustuksen täydentämiseen;

                  h)

                  ’alueellisella taloudellisen yhdentymisen järjestöllä’ alueellista taloudellisen yhdentymisen järjestöä, jolle sen jäsenvaltiot ovat siirtäneet toimivaltaa tämän sopimuksen soveltamisalaan kuuluvissa asioissa, mukaan luettuna toimivallan tehdä näissä asioissa jäsenvaltioitaan sitovia päätöksiä;

                  i)

                  ’alueellisella kalastuksenhoitojärjestöllä’ tapauksen mukaan hallitustenvälistä kalastusjärjestöä tai -järjestelyä, jolla on toimivalta hyväksyä säilyttämis- ja hoitotoimenpiteitä; ja

                  j)

                  ’aluksella’ mitä tahansa alusta, laivaa tai muuntyyppistä venettä, jota käytetään tai joka on varustettu tai tarkoitettu käytettäväksi kalastukseen tai kalastukseen liittyvään toimintaan.

            2 artikla
      Tavoite
      Tämän sopimuksen tavoitteena on LIS-kalastuksen ehkäiseminen, estäminen ja lopettaminen panemalla täytäntöön tehokkaita satamavaltion toimenpiteitä sekä tällä tavoin varmistaa meren elollisten luonnonvarojen ja meriekosysteemien pitkän aikavälin säilyttäminen ja kestävä käyttö.
      3 artikla
      Soveltaminen
      1.   Kunkin osapuolen on satamavaltion ominaisuudessaan sovellettava tätä sopimusta aluksiin, jotka eivät ole oikeutettuja purjehtimaan sen lipun alla ja jotka pyrkivät sen satamiin tai ovat jossain sen satamassa, lukuun ottamatta

                  a)

                  jonkin naapurivaltion aluksia, jotka harjoittavat pienimuotoista kotitarvekalastusta, edellyttäen että satamavaltio ja lippuvaltio tekevät yhteistyötä varmistaakseen, etteivät tällaiset alukset harjoita LIS-kalastusta tai kalastukseen liittyvää toimintaa, jolla avustetaan tällaista kalastusta; ja

                  b)

                  konttialuksia, joilla ei kuljeta kaloja tai joilla kuljetetaan ainoastaan kaloja, jotka on aiemmin purettu aluksesta, edellyttäen ettei ole perusteltua syytä epäillä, että tällaiset alukset ovat harjoittaneet kalastukseen liittyvää toimintaa, jolla avustetaan LIS-kalastusta.

            2.   Osapuoli voi satamavaltion ominaisuudessaan päättää olla soveltamatta tätä sopimusta aluksiin, joita sen kansalaiset ovat vuokranneet yksinomaan asianomaisen osapuolen kansalliseen lainkäyttövaltaan kuuluvilla alueilla harjoitettavaa kalastusta varten ja jotka toimivat kyseisillä alueilla mainitun osapuolen hallinnon alaisuudessa. Tällaisiin aluksiin sovelletaan osapuolen toimenpiteitä, jotka ovat yhtä tehokkaita kuin kyseisen osapuolen lipun alla purjehtimaan oikeutettuihin aluksiin sovellettavat toimenpiteet.
      3.   Tätä sopimusta sovelletaan merialueilla harjoitettavaan, tämän sopimuksen 1 artiklan e alakohdassa määriteltyyn laittomaan, ilmoittamattomaan ja sääntelemättömään kalastukseen sekä kalastukseen liittyvään toimintaan, jolla avustetaan tällaista kalastusta.
      4.   Tätä sopimusta on sovellettava kansainvälisen oikeuden kanssa yhdenmukaisella tasapuolisella, avoimella ja syrjimättömällä tavalla.
      5.   Koska tätä sopimusta sovelletaan maailmanlaajuisesti ja kaikkiin satamiin, osapuolet rohkaisevat kaikkia muita yhteisöjä soveltamaan sen määräysten mukaisia toimenpiteitä. Yhteisöt, joista ei voi muutoin tulla tämän sopimuksen osapuolia, voivat ilmaista sitoutuvansa toimimaan sen määräysten mukaisesti.
      4 artikla
      Suhde kansainväliseen oikeuteen ja muihin kansainvälisiin välineisiin
      1.   Mikään tässä sopimuksessa ei rajoita osapuolten kansainvälisen oikeuden mukaisia oikeuksia, lainkäyttövaltaa ja velvollisuuksia. Minkään tässä sopimuksessa ei myöskään katsota vaikuttavan:

                  a)

                  osapuolten täysivaltaisuuteen sisä-, saaristo- ja aluevesiensä osalta tai osapuolten täysivaltaisiin oikeuksiin, jotka koskevat niiden mannerjalustaa ja joita ne käyttävät talousvyöhykkeillään;

                  b)

                  osapuolten kansainvälisen oikeuden mukaiseen täysivaltaisuuteen niiden alueella sijaitsevien satamien osalta, mukaan luettuna niiden oikeus kieltää niihin saapuminen sekä toteuttaa tässä sopimuksessa määrättyä tiukempia satamavaltion toimenpiteitä, kuten alueellisen kalastuksenhoitojärjestön päätöksen mukaisesti hyväksyttyjä toimenpiteitä.

            2.   Tätä sopimusta soveltaessaan osapuoli ei sen johdosta tule minkään sellaisen alueellisen kalastuksenhoitojärjestön toimenpiteiden tai päätösten sitomaksi, jonka jäsen se ei ole, eikä tunnusta tällaisia toimenpiteitä eikä päätöksiä.
      3.   Osapuoli ei ole tämän sopimuksen mukaisesti missään tapauksessa velvollinen toteuttamaan alueellisen kalastuksenhoitojärjestön toimenpiteitä tai päätöksiä, jos näitä toimenpiteitä tai päätöksiä ei ole hyväksytty kansainvälisen oikeuden mukaisesti.
      4.   Tätä sopimusta on tulkittava ja sovellettava kansainvälisen oikeuden mukaisesti ottaen huomioon sovellettavat kansainväliset säännöt ja säännökset, mukaan lukien ne, jotka on vahvistettu Kansainvälisen merenkulkujärjestön puitteissa, sekä muut kansainväliset välineet.
      5.   Osapuolten on täytettävä tämän sopimuksen mukaiset velvollisuutensa vilpittömässä mielessä ja käytettävä siinä tunnustettuja oikeuksia tavalla, joka ei merkitse oikeuksien väärinkäyttöä.
      5 artikla
      Yhdentäminen ja yhteensovittaminen kansallisella tasolla
      Kunkin osapuolen on mahdollisuuksien mukaan

                  a)

                  yhdennettävä kalastukseen liittyvät satamavaltion toimenpiteet osaksi laajempaa satamavaltion valvontajärjestelmää ja sovitettava niitä yhteen sen kanssa;

                  b)

                  yhdennettävä satamavaltion toimenpiteet muihin toimenpiteisiin, joita toteutetaan LIS-kalastuksen ja kalastukseen liittyvän toiminnan, jolla avustetaan tällaista kalastusta, ehkäisemiseksi, estämiseksi ja lopettamiseksi, ottaen tapauksen mukaan huomioon FAO:n vuoden 2001 kansainvälisen toimintasuunnitelman laittoman, ilmoittamattoman ja sääntelemättömän kalastuksen ehkäisemiseksi, estämiseksi ja lopettamiseksi; ja

                  c)

                  toteutettava toimenpiteitä tietojen vaihtamiseksi asiaankuuluvien kansallisten laitosten kesken ja sovitettava yhteen tällaisten laitosten toimia tämän sopimuksen täytäntöönpanossa.

            6 artikla
      Yhteistyö ja tiedonvaihto
      1.   Osapuolten on tämän sopimuksen tehokasta täytäntöönpanoa edistääkseen ja asiaan liittyvät luottamuksellisuutta koskevat vaatimukset asianmukaisesti huomioon ottaen tehtävä yhteistyötä ja vaihdettava tietoja asiaan liittyvien valtioiden, FAO:n, muiden kansainvälisten järjestöjen ja alueellisten kalastuksenhoitojärjestöjen kanssa, myös tällaisten alueellisten kalastuksenhoitojärjestöjen toteuttamia tämän sopimuksen tavoitteeseen liittyviä toimenpiteitä koskevia tietoja.
      2.   Kunkin osapuolen on mahdollisimman suuressa määrin toteutettava toimenpiteitä muiden valtioiden ja muiden kansainvälisten järjestöjen toteuttamien säilyttämis- ja hoitotoimenpiteiden tueksi.
      3.   Osapuolten on tehtävä tämän sopimuksen tehokkaan täytäntöönpanon alalla yhteistyötä paikallisella ja alueellisella tasolla sekä maailmanlaajuisesti, tarvittaessa myös FAO:n tai alueellisten kalastuksenhoitojärjestöjen ja -järjestelyjen puitteissa.
      2   OSA

         SATAMAAN SAAPUMINEN

      7 artikla
      Satamien nimeäminen
      1.   Kunkin osapuolen on nimettävä ja julkistettava satamat, joihin pääsyä alukset voivat tämän sopimuksen nojalla hakea. Kunkin osapuolen on toimitettava nimettyjen satamiensa luettelo FAO:lle, joka julkistaa sen asianmukaisesti.
      2.   Kunkin osapuolen on mahdollisuuksien mukaan varmistettava, että jokaisessa tämän artiklan 1 kohdan mukaisesti nimetyssä ja julkistetussa satamassa on riittävät valmiudet tehdä tämän sopimuksen mukaisia tarkastuksia.
      8 artikla
      Satamaan saapumista koskeva ennakkopyyntö
      1.   Kunkin osapuolen on vaadittava, että sille toimitetaan vähintään liitteessä A edellytetyt tiedot ennen kuin se myöntää alukselle luvan saapua sen satamaan.
      2.   Kunkin osapuolen on vaadittava, että tämän artiklan 1 kohdassa tarkoitetut tiedot toimitetaan tarpeeksi ajoissa, jotta satamavaltiolla on riittävästi aikaa tarkastella niitä.
      9 artikla
      Satamaan saapumisen salliminen tai kieltäminen
      1.   Sen jälkeen kun osapuoli on saanut 8 artiklassa vaaditut asiaankuuluvat tiedot sekä muut tiedot, joita se saattaa edellyttää selvittääkseen, onko sen satamaan pääsyä hakenut alus harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, sen on päätettävä, salliiko vai kieltääkö se aluksen saapumisen satamaansa ja ilmoitettava tästä päätöksestä alukselle tai sen edustajalle.
      2.   Jos saapuminen sallitaan, aluksen päällikön tai aluksen edustajan edellytetään esittävän saapumista koskeva lupa osapuolen toimivaltaisille viranomaisille aluksen saapuessa satamaan.
      3.   Jos saapuminen kielletään, osapuolen on ilmoitettava tämän artiklan 1 kohdan mukaisesti tekemästään päätöksestä aluksen lippuvaltiolle ja tarvittaessa ja mahdollisuuksien mukaan asiaan liittyville rannikkovaltioille, alueellisille kalastuksenhoitojärjestöille ja muille kansainvälisille järjestöille.
      4.   Kun osapuolella on riittävät todisteet siitä, että alus, joka pyytää lupaa saapua sen satamaan, on harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, erityisesti jos alus kuuluu jonkin asiaan liittyvän alueellisen kalastuksenhoitojärjestön sääntöjen ja menettelyjen mukaisesti ja kansainvälistä oikeutta noudattaen laadittuun luetteloon aluksista, jotka ovat harjoittaneet tällaista kalastusta tai kalastukseen liittyvää toimintaa, osapuolen on kiellettävä kyseistä alusta saapumasta satamiinsa ottaen asianmukaisesti huomioon 4 artiklan 2 ja 3 kohdan, sanotun kuitenkaan rajoittamatta tämän artiklan 1 kohdan soveltamista.
      5.   Sen estämättä, mitä tämän artiklan 3 ja 4 kohdassa määrätään, osapuoli voi sallia mainituissa kohdissa tarkoitetun aluksen saapumisen sen satamiin yksinomaan aluksen tarkastamiseksi ja toteuttaen muita kansainvälisen oikeuden mukaisia asiaankuuluvia toimia, jotka ovat LIS-kalastuksen ja tällaista kalastusta avustavan kalastukseen liittyvän toiminnan ehkäisemisen, estämisen ja lopettamisen kannalta vähintään yhtä tehokkaita kuin satamaan saapumisen kieltäminen.
      6.   Jos tämän artiklan 4 tai 5 kohdassa tarkoitettu alus on satamassa mistä tahansa syystä, osapuolen on kiellettävä tällaista alusta käyttämästä sen satamia kalojen aluksesta purkamiseen, jälleenlaivaukseen, pakkaamiseen ja jalostukseen tai käyttämästä muita satamapalveluja, jotka liittyvät muun muassa tankkaamiseen, varustuksen täydentämiseen, huoltoon ja kuivatelakointiin. Tällaisissa tapauksissa sovelletaan soveltuvin osin 11 artiklan 2 ja 3 kohtaa. Satamien tällaista käyttöä koskevan kieltämisen on oltava kansainvälisen oikeuden mukaista.
      10 artikla
      Ylivoimainen este tai hätätilanne
      Mikään tässä sopimuksessa ei vaikuta alusten kansainvälisen oikeuden mukaiseen satamaan pääsyyn, kun kyseessä on ylivoimainen este tai hätätilanne, eikä mikään estä satamavaltiota antamasta alukselle lupaa saapua satamaan yksinomaan vaarassa tai hädässä olevien ihmisten, alusten tai ilma-alusten auttamiseksi.
      3   OSA

         SATAMIEN KÄYTTÖ

      11 artikla
      Satamien käyttö
      1.   Kun alus on saapunut johonkin osapuolen satamaan, asianomaisen osapuolen on lakiensa ja asetustensa mukaisesti ja noudattaen kansainvälistä oikeutta, tämä sopimus mukaan luettuna, kiellettävä kyseistä alusta käyttämästä satamaa sellaisten kalojen purkamiseen aluksesta, jälleenlaivaukseen, pakkaamiseen ja jalostukseen, joita ei ole aiemmin purettu aluksesta, sekä käyttämästä muita satamapalveluja, jotka liittyvät muun muassa tankkaamiseen, varustuksen täydentämiseen, huoltoon ja kuivatelakointiin, jos:

                  a)

                  osapuoli havaitsee, ettei aluksella ole lippuvaltionsa edellyttämää voimassa ja sovellettavissa olevaa lupaa harjoittaa kalastusta tai kalastukseen liittyvää toimintaa;

                  b)

                  osapuoli havaitsee, ettei aluksella ole sellaista voimassa ja sovellettavissa olevaa lupaa harjoittaa kalastusta tai kalastukseen liittyvää toimintaa, jota rannikkovaltio edellyttää kyseisen valtion kansalliseen lainkäyttövaltaan kuuluvien alueiden osalta;

                  c)

                  osapuolella on selkeää näyttöä siitä, että aluksella olevat kalat on pyydetty vastoin rannikkovaltion vaatimuksia, joita sovelletaan kyseisen valtion kansalliseen lainkäyttövaltaan kuuluvilla alueilla;

                  d)

                  lippuvaltio ei vahvista kohtuullisen ajan kuluessa satamavaltion pyynnöstä, että aluksella olevat kalat on pyydetty asiaan liittyvän alueellisen kalastuksenhoitojärjestöjen vaatimusten mukaisesti ottaen huomioon 4 artiklan 2 ja 3 kohta; tai

                  e)

                  osapuolella on perusteltu aihe uskoa, että alus on muulla tavoin harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, myös 9 artiklan 4 kohdassa tarkoitetun aluksen tueksi, jollei alus voi todistaa,

                              i)

                              että se on toiminut asiaankuuluvien säilyttämis- ja hoitotoimenpiteiden mukaisella tavalla; tai

                              ii)

                              henkilöstön, polttoaineen ja pyydysten hankinnan ja muiden merellä tehtävien hankintojen osalta, ettei näitä hankintoja suorittanut alus hankintojen hetkellä ollut 9 artiklan 4 kohdassa tarkoitettu alus.

            2.   Sen estämättä, mitä tämän artiklan 1 kohdassa määrätään, osapuoli ei saa kieltää mainitussa kohdassa tarkoitettua alusta käyttämästä satamapalveluja,

                  a)

                  jotka ovat olennaisia miehistön turvallisuuden tai terveyden taikka aluksen turvallisuuden kannalta, edellyttäen että nämä tarpeet todistetaan asianmukaisesti; tai

                  b)

                  aluksen romuttamiseen silloin, kun se on tarkoituksenmukaista.

            3.   Kun osapuoli on kieltänyt satamansa käytön tämän artiklan mukaisesti, sen on ilmoitettava päätöksestään viipymättä lippuvaltiolle ja tarvittaessa asiaan liittyville rannikkovaltioille, alueellisille kalastuksenhoitojärjestöille ja muille asiaan liittyville kansainvälisille järjestöille.
      4.   Osapuolen saa perua tämän artiklan 1 kohdan mukaisesti alukselle määräämänsä sataman käyttökielto ainoastaan, jos on olemassa riittävät todisteet siitä, että käyttökiellon perusteet olivat riittämättömät tai virheelliset tai ettei tällaisia perusteita voida enää soveltaa.
      5.   Kun osapuoli on perunut kieltonsa tämän artiklan 4 kohdan mukaisesti, sen on viipymättä ilmoitettava asiasta tämän artiklan 3 kohdan mukaisen ilmoituksen vastaanottajille.
      4   OSA

         TARKASTUKSET JA SEURANTATOIMET

      12 artikla
      Tarkastustasot ja niille annettava etusija
      1.   Kunkin osapuolen on tarkastettava satamissaan se määrä aluksia, joka vaaditaan, jotta saavutetaan tarkastusten vuositaso, joka riittää tämän sopimuksen tavoitteen saavuttamiseksi.
      2.   Osapuolten on pyrittävä sopimaan keskenään alustarkastusten vähimmäistasoista tarvittaessa alueellisten kalastuksenhoitojärjestön tai FAO:n puitteissa taikka muilla tavoin.
      3.   Tarkastettavien alusten valinnassa osapuolten on annettava etusija

                  a)

                  aluksille, joita on tämän sopimuksen mukaisesti kielletty saapumasta satamaan tai käyttämästä sitä;

                  b)

                  muiden asiaan liittyvien osapuolten, valtioiden tai alueellisten kalastuksenhoitojärjestöjen pyynnöille, joiden mukaan tietyt alukset olisi tarkastettava, erityisesti jos tällaisten pyyntöjen tueksi esitetään todisteita kyseisen aluksen harjoittamasta LIS-kalastuksesta tai kalastukseen liittyvästä toiminnasta, jolla avustetaan tällaista kalastusta; ja

                  c)

                  muille aluksille, joiden osalta on perusteltua syytä epäillä, että ne ovat harjoittaneet LIS-kalastusta tai kalastukseen liittyvää toimintaa, jolla avustetaan tällaista kalastusta.

            13 artikla
      Tarkastusten suorittaminen
      1.   Kunkin osapuolen on varmistettava, että sen tarkastajat suorittavat vähintään liitteessä B esitetyt tehtävät.
      2.   Kunkin osapuolen on tehdessään tarkastuksia satamissaan

                  a)

                  varmistettava, että tarkastusten tekijöinä ovat asianmukaisesti pätevät, tähän tarkoitukseen valtuutetut tarkastajat, ottaen huomioon erityisesti 17 artikla;

                  b)

                  varmistettava, että tarkastajien edellytetään ennen tarkastusta esittävän aluksen päällikölle asianmukainen tarkastajan henkilöasiakirja;

                  c)

                  varmistettava, että tarkastajat tutkivat kaikki aluksen tärkeät osat, aluksella olevat kalat, verkot ja kaikki muut pyydykset, välineet ja kaikki aluksella olevat asiakirjat tai tiedot, joilla on merkitystä asiaan kuuluvien säilyttämis- ja hoitotoimenpiteiden noudattamisen varmistamiselle;

                  d)

                  vaadittava aluksen päällikköä antamaan tarkastajille kaikki tarvittava apu ja tiedot sekä esittämään pyydettäessä asiaan liittyvää aineistoa ja asiakirjoja tai näiden oikeaksi todistettuja jäljennöksiä;

                  e)

                  kehotettava aluksen lippuvaltiota osallistumaan tarkastukseen silloin, kun lippuvaltion kanssa on tehty asianmukaisia järjestelyjä;

                  f)

                  tehtävä kaikkensa ollakseen viivyttämättä alusta turhaan, jotta sille koituisi mahdollisimman vähän häiriötä ja hankaluutta, mukaan luettuna tarkastajien tarpeeton läsnäolo aluksella, sekä välttääkseen toimia, jotka heikentäisivät aluksella olevien kalojen laatua;

                  g)

                  tehtävä kaikkensa helpottaakseen kommunikointia aluksen päällikön tai päällystön kanssa, mahdollisuuksien mukaan ja tarvittaessa myös siten, että tarkastajan mukana on tulkki;

                  h)

                  varmistettava, että tarkastukset suoritetaan tasapuolisella, avoimella ja syrjimättömällä tavalla ja etteivät ne syrji mitään alusta; ja

                  i)

                  oltava estämättä aluksen päällikköä olemasta kansainvälisen oikeuden mukaisesti yhteydessä lippuvaltionsa viranomaisiin.

            14 artikla
      Tarkastuksen tulokset
      Kunkin osapuolen on sisällytettävä kunkin tarkastuksen tuloksista laadittavaan kirjalliseen raporttiin vähintään liitteessä C esitetyt tiedot.
      15 artikla
      Tarkastuksen tulosten toimittaminen
      Kunkin osapuolen on toimitettava tarkastuksen tulokset tarkastetun aluksen lippuvaltiolle ja tarvittaessa

                  a)

                  asiaan liittyville osapuolille ja valtioille, mukaan luettuina

                              i)

                              valtiot, joiden osalta tarkastuksessa saatiin näyttöä, että kyseinen alus on harjoittanut niiden kansalliseen lainkäyttövaltaan kuuluvilla vesillä LIS-kalastusta tai kalastukseen liittyvää toimintaa, jolla avustetaan tällaista kalastusta; ja

                              ii)

                              valtio, jonka kansalainen aluksen päällikkö on;

                  b)

                  asiaan liittyville alueellisille kalastuksenhoitojärjestöille; ja

                  c)

                  FAO:lle ja muille asiaan liittyville kansainvälisille järjestöille.

            16 artikla
      Sähköinen tiedonvaihto
      1.   Kunkin osapuolen on tämän sopimuksen täytäntöönpanoa helpottaakseen otettava mahdollisuuksien mukaan käyttöön viestintämekanismi, joka mahdollistaa suoran sähköisen tiedonvaihdon, ottaen asianmukaisesti huomioon asiaan liittyvät luottamuksellisuutta koskevat vaatimukset.
      2.   Osapuolten olisi mahdollisuuksien mukaan ja ottaen asianmukaisesti huomioon asiaan liittyvät luottamuksellisuutta koskevat vaatimukset tehtävä mieluiten FAO:n yhteen sovittamaa yhteistyötä yhdessä muiden asiaankuuluvien monenvälisten ja hallitustenvälisten aloitteiden kanssa luodakseen tiedonvaihtomekanismin ja helpottaakseen tiedonvaihtoa muiden, tämän sopimuksen kannalta merkityksellisten olemassa olevien tietokantojen kanssa.
      3.   Kunkin osapuolen on nimettävä viranomainen, joka toimii tämän sopimuksen mukaisen tietojenvaihdon yhteyspisteenä. Kunkin osapuolen on ilmoitettava tästä nimeämisestä FAO:lle.
      4.   Kunkin osapuolen on käsiteltävä tämän artiklan 1 kohdan mukaisesti käyttöön otettujen mekanismien välityksellä toimitettavia tietoja liitteen D mukaisesti.
      5.   FAO pyytää asiaan liittyviä alueellisia kalastuksenhoitojärjestöjä toimittamaan tietoja hyväksymistään ja täytäntöön panemistaan tähän sopimukseen liittyvistä toimenpiteistä tai päätöksistä, jotta ne voitaisiin sisällyttää mahdollisimman laajasti tämän artiklan 2 kohdassa tarkoitettuun tiedonvaihtomekanismiin, ottaen asianmukaisesti huomioon asiaan liittyvät luottamuksellisuutta koskevat vaatimukset.
      17 artikla
      Tarkastajien koulutus
      Kunkin osapuolen on varmistettava, että sen tarkastajat on koulutettu asianmukaisesti ottaen huomioon liitteessä E esitetyt tarkastajien kouluttamista koskevat ohjeet. Osapuolten on pyrittävä tekemään tältä osin yhteistyötä.
      18 artikla
      Tarkastuksen jälkeen suoritettavat satamavaltion toimet
      1.   Jos tarkastuksen jälkeen on perusteltua syytä epäillä, että alus on harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, tarkastuksen suorittaneen osapuolen on

                  a)

                  ilmoitettava havainnoistaan viipymättä lippuvaltiolle ja tarvittaessa asiaan liittyville rannikkovaltioille, alueellisille kalastuksenhoitojärjestöille ja muille kansainvälisille järjestöille sekä valtiolle, jonka kansalainen aluksen päällikkö on; ja

                  b)

                  kiellettävä tämän sopimuksen, mukaan luettuna 4 artikla, mukaisella tavalla alusta käyttämästä sen satamaa sellaisten kalojen purkamiseen aluksesta, jälleenlaivaukseen, pakkaamiseen ja jalostukseen, joita ei ole aiemmin purettu aluksesta, sekä käyttämästä muita satamapalveluja, jotka liittyvät muun muassa tankkaamiseen, varustuksen täydentämiseen, huoltoon ja kuivatelakointiin, jos näitä toimia ei ole aluksen osalta jo toteutettu.

            2.   Sen estämättä, mitä tämän artiklan 1 kohdassa säädetään, osapuoli ei saa kieltää mainitussa kohdassa tarkoitettua alusta käyttämästä satamapalveluja, jotka ovat olennaisia miehistön turvallisuuden tai terveyden taikka aluksen turvallisuuden kannalta.
      3.   Tämä sopimus ei millään tavoin estä osapuolta toteuttamasta tämän artiklan 1 ja 2 kohdassa esitettyjen toimenpiteiden lisäksi kansainvälisen oikeuden mukaisia toimenpiteitä, mukaan luettuina toimenpiteet, joita aluksen lippuvaltio on nimenomaisesti pyytänyt tai joihin se on suostunut.
      19 artikla
      Muutoksenhakua satamavaltiossa koskevat tiedot
      1.   Osapuolen on pidettävä yleisesti saatavilla ja toimitettava kirjallisesta pyynnöstä aluksen omistajalle, käyttäjälle, päällikölle tai edustajalle asiaankuuluvat tiedot, jotka koskevat osapuolen kansallisten lakien ja asetusten mukaista muutoksenhakua kyseisen osapuolen 9, 11, 13 tai 18 artiklan nojalla toteuttamien satamavaltion toimenpiteiden johdosta, mukaan luettuina tätä tarkoitusta varten saatavilla olevat julkishallintoon tai oikeuslaitokseen liittyvät tiedot sekä tiedot siitä, voidaanko osapuolen kansallisten lakien ja asetusten nojalla hakea korvausta väitetyn laittoman toiminnan seurauksena kärsitystä menetyksestä tai vahingosta.
      2.   Osapuolen on ilmoitettava tapauksen mukaan aluksen lippuvaltiolle, omistajalle, käyttäjälle, päällikölle tai edustajalle tällaisen muutoksenhaun tuloksesta. Jos muille osapuolille, valtioille tai kansainvälisille järjestöille on ilmoitettu 9, 11, 13 tai 18 artiklan mukaisesta aiemmasta päätöksestä, osapuolen on ilmoitettava niille päätöksensä mahdollisesta muuttamisesta.
      5   OSA

         LIPPUVALTIOIDEN ASEMA

      20 artikla
      Lippuvaltioiden asema
      1.   Kunkin osapuolen on vaadittava lippunsa alla purjehtimaan oikeutettuja aluksia toimimaan tämän sopimuksen mukaisesti tehtävissä tarkastuksissa yhteistyössä satamavaltion kanssa.
      2.   Jos osapuolella on perusteltua syytä uskoa, että sen lipun alla purjehtimaan oikeutettu alus, joka pyrkii toisen valtion satamaan tai on siellä, on harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, sen on tarvittaessa pyydettävä kyseistä valtiota tarkastamaan alus tai toteuttamaan muita tämän sopimuksen mukaisia toimenpiteitä.
      3.   Kunkin osapuolen on rohkaistava lippunsa alla purjehtimaan oikeutettuja aluksia purkamaan aluksesta, jälleenlaivaamaan, pakkaamaan ja jalostamaan kaloja sekä käyttämään muita satamapalveluja sellaisten valtioiden satamissa, jotka toimivat tämän sopimuksen mukaisesti tai sen kanssa yhdenmukaisella tavalla. Osapuolia rohkaistaan kehittämään, myös alueellisten kalastuksenhoitojärjestöjen ja FAO:n puitteissa, tasapuolisia, avoimia ja syrjimättömiä menettelyjä sellaisten valtioiden tunnistamiseksi, jotka mahdollisesti eivät toimi tämän sopimuksen mukaisesti tai sen kanssa yhdenmukaisella tavalla.
      4.   Jos lippuvaltiona oleva osapuoli vastaanottaa satamavaltion tarkastuksen jälkeen tarkastusraportin, jonka mukaan on perusteltua syytä uskoa, että sen lipun alla purjehtimaan oikeutettu alus on harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta, sen on tutkittava asia viipymättä ja täydellisesti sekä toteutettava riittävien todisteiden perusteella viipymättä lakiensa ja asetustensa mukaisia täytäntöönpanotoimia.
      5.   Kunkin osapuolen on lippuvaltion ominaisuudessaan raportoitava muille osapuolille, asiaan liittyville satamavaltioille ja tarvittaessa muille asiaan liittyville valtioille, alueellisille kalastuksenhoitojärjestöille ja FAO:lle toimista, joita se on toteuttanut sellaisten lippunsa alla purjehtimaan oikeutettujen alusten suhteen, joiden on tämän sopimuksen mukaisesti toteutettujen satamavaltion toimenpiteiden seurauksena katsottu harjoittaneen LIS-kalastusta tai kalastukseen liittyvää toimintaa, jolla avustetaan tällaista kalastusta.
      6.   Kunkin osapuolen on varmistettava, että sen lipun alla purjehtimaan oikeutettuihin aluksiin sovellettavat toimenpiteet ovat LIS-kalastuksen ja kalastukseen liittyvän toiminnan, jolla avustetaan tällaista kalastusta, ehkäisemisen, estämisen ja lopettamisen kannalta vähintään yhtä tehokkaita kuin 3 artiklan 1 kohdassa tarkoitettuihin aluksiin sovellettavat toimenpiteet.
      6   OSA

         KEHITYSMAIDEN VAATIMUKSET

      21 artikla
      Kehitysmaiden vaatimukset
      1.   Osapuolten on tunnustettava täydellisesti osapuolina olevien kehitysmaiden erityisvaatimukset, jotka liittyvät tämän sopimuksen mukaisten satamavaltion toimenpiteiden täytäntöönpanoon. Tätä varten osapuolten on joko suoraan tai FAO:n, muiden Yhdistyneiden kansakuntien erityisjärjestöjen tai muiden tarkoituksenmukaisten kansainvälisten järjestöjen tai elinten välityksellä, alueelliset kalastuksenhoitojärjestöt mukaan luettuina, autettava osapuolina olevia kehitysmaita muun muassa seuraavasti:

                  a)

                  lisäämällä niiden ja erityisesti vähiten kehittyneiden kehitysmaiden ja pienten kehittyvien saarivaltioiden mahdollisuuksia laatia oikeusperusta ja valmiudet tehokkaiden satamavaltion toimenpiteiden täytäntöönpanemiseksi;

                  b)

                  helpottamalla niiden liittymistä kansainvälisiin järjestöihin, jotka edistävät satamavaltion toimenpiteiden tehokasta kehittämistä ja täytäntöönpanoa; ja

                  c)

                  helpottamalla teknistä avunantoa, jonka tavoitteena on vahvistaa satamavaltion toimenpiteiden kehittämistä ja täytäntöönpanoa kehitysmaissa yhteensovitetusti asiaan liittyvien kansainvälisten järjestelmien kanssa.

            2.   Osapuolten on otettava asianmukaisesti huomioon osapuolina olevien kehittyvien satamavaltioiden ja erityisesti vähiten kehittyneiden satamavaltioiden ja pienten kehittyvien saarivaltioiden erityisvaatimukset varmistaakseen, ettei tämän sopimuksen täytäntöönpanosta aiheudu niille suoraan tai välillisesti kohtuutonta rasitetta. Tapauksissa, joissa kohtuutonta rasitetta on osoitettu aiheutuneen, osapuolten on tehtävä yhteistyötä helpottaakseen tämän sopimuksen mukaisten erityisvelvoitteiden täytäntöönpanoa asianomaisissa osapuolina olevissa kehitysmaissa.
      3.   Osapuolten on joko suoraan tai FAO:n välityksellä arvioitava tämän sopimuksen täytäntöönpanoon liittyviä osapuolina olevien kehitysmaiden erityisvaatimuksia.
      4.   Osapuolten on tehtävä yhteistyötä luodakseen asianmukaiset rahoitusmekanismit, joilla kehitysmaita autetaan panemaan täytäntöön tämä sopimus. Tällaiset mekanismit suunnataan muun muassa erityisesti seuraaviin:

                  a)

                  kansallisten ja kansainvälisten satamavaltion toimenpiteiden kehittäminen;

                  b)

                  valmiuksien kehittäminen ja lisääminen esimerkiksi seurannan, valvonnan ja tarkkailun alalla sekä satamahallinnon, tarkastajien ja lainvalvontahenkilöstön kouluttamiseksi kansallisella ja alueellisella tasolla;

                  c)

                  satamavaltion toimenpiteiden kannalta merkitykselliset seurantaan, valvontaan, tarkkailuun ja määräysten noudattamiseen liittyvät toimet, mukaan luettuna teknologian ja laitteiden saatavuus; ja

                  d)

                  kehitysmaiden auttaminen sellaisten kulujen kattamisessa, jotka liittyvät niiden tämän sopimuksen mukaisesti toteuttamista toimista aiheutuneisiin riitojenratkaisumenettelyihin.

            5.   Tässä artiklassa määrätyssä tarkoituksessa tehtävä yhteistyö osapuolina olevien kehitysmaiden kanssa ja niiden kesken voi sisältää teknisen ja taloudellisen tuen antamisen kahdenvälisten, monenvälisten ja alueellisten kanavien välityksellä, etelä–etelä-yhteistyö mukaan luettuna.
      6.   Osapuolet perustavat tilapäisen työryhmän, joka laatii määräajoin raportteja ja antaa suosituksia osapuolille rahoitusmekanismien luomisesta, mihin kuuluvat rahoitusosuusjärjestelmä, varojen hankkiminen ja käyttöönotto, täytäntöönpanoa ohjaavien perusteiden ja menettelyjen kehittäminen sekä edistyminen rahoitusmekanismien täytäntöönpanossa. Tässä artiklassa määrättyjen seikkojen lisäksi tilapäisen työryhmän on otettava huomioon muun muassa seuraavat seikat:

                  a)

                  osapuolina olevien kehitysmaiden ja erityisesti vähiten kehittyneiden kehitysmaiden ja pienten kehittyvien saarivaltioiden tarpeiden arviointi;

                  b)

                  varojen saatavuus ja niiden maksaminen ajoissa;

                  c)

                  päätöksenteon avoimuus sekä varainhankintaa ja määrärahoja koskevat hallintomenettelyt; ja

                  d)

                  varoja saavien osapuolina olevien kehitysmaiden vastuus varojen sovitun käytön osalta.

            Osapuolten on otettava huomioon tilapäisen työryhmän raportit ja suositukset ja toteutettava tarvittavat toimet.
      7   OSA

         RIITOJEN RATKAISEMINEN

      22 artikla
      Riitojen rauhanomainen ratkaiseminen
      1.   Kukin osapuoli pyytää keskustelujen käymistä minkä hyvänsä yhden tai useamman muun osapuolen kanssa mistä tahansa tämän sopimuksen määräysten tulkinnasta tai soveltamisesta aiheutuvasta riidasta osapuolia tyydyttävän ratkaisun saavuttamiseksi mahdollisimman pian.
      2.   Siinä tapauksessa, että riitaa ei ratkaista näissä keskusteluissa kohtuullisessa ajassa, kyseisten osapuolten on neuvoteltava keskenään mahdollisimman pian saadakseen riidan ratkaistuksi neuvottelujen, osapuolten kuulemisen, välityksen, sovittelun, välimiesmenettelyn, oikeudellisen ratkaisun tai muun valitsemansa rauhanomaisen keinon avulla.
      3.   Tällaiset riidat, joita ei ole ratkaistu, on jätettävä kaikkien riidan osapuolten suostumuksella kansainvälisen tuomioistuimen, kansainvälisen merioikeustuomioistuimen tai välimiesmenettelyin ratkaistavaksi. Siinä tapauksessa, ettei riidan jättämisestä kansainvälisen tuomioistuimen, kansainvälisen merioikeustuomioistuimen tai välimiesmenettelyin ratkaistavaksi päästä sopimukseen, osapuolten on jatkettava neuvotteluja ja yhteistyötä saadakseen riidan ratkaistuksi meren elollisten luonnonvarojen säilyttämistä koskevien kansainvälisen oikeuden sääntöjen mukaisesti.
      8   OSA

         MUUT KUIN OSAPUOLET

      23 artikla
      Muut kuin tämän sopimuksen osapuolet
      1.   Osapuolet rohkaisevat muita kuin tämän sopimuksen osapuolia tulemaan sen osapuoliksi ja/tai antamaan sen määräysten mukaisia lakeja ja asetuksia sekä toteuttamaan sen määräysten mukaisia toimenpiteitä.
      2.   Osapuolten on toteutettava tämän sopimuksen ja muun sovellettavan kansainvälisen lainsäädännön kanssa yhteensopivia tasapuolisia, syrjimättömiä ja avoimia toimenpiteitä ehkäistäkseen muiden kuin osapuolten toimia, jotka heikentävät tämän sopimuksen tehokasta täytäntöönpanoa.
      9   OSA

         SEURANTA, TARKASTELU JA ARVIOINTI

      24 artikla
      Seuranta, tarkastelu ja arviointi
      1.   Osapuolten on FAO:n ja sen asiaan liittyvien elinten puitteissa varmistettava tämän sopimuksen säännöllinen ja järjestelmällinen seuranta ja tarkastelu sekä sen tavoitteen toteutumisessa saavutetun edistymisen arviointi.
      2.   Neljän vuoden kuluttua tämän sopimuksen voimaantulosta FAO kutsuu koolle osapuolten kokouksen tarkastelemaan ja arvioimaan tämän sopimuksen tehokkuutta sen tavoitteen saavuttamisessa. Osapuolet päättävät tarvittaessa järjestää muita tällaisia kokouksia.
      10   OSA

         LOPPUMÄÄRÄYKSET

      25 artikla
      Allekirjoittaminen
      Tämä sopimus on avoinna allekirjoittamista varten FAO:ssa 22 päivän marraskuuta 2009 ja 21 päivän marraskuuta 2010 välisenä aikana kaikille valtioille ja alueellisille taloudellisen yhdentymisen järjestöille.
      26 artikla
      Ratifiointi ja hyväksyminen
      1.   Tämä sopimus edellyttää allekirjoittajien ratifioimista tai hyväksymistä.
      2.   Ratifioimis- tai hyväksymiskirjat on talletettava tallettajan huostaan.
      27 artikla
      Liittyminen
      1.   Sen määräajan jälkeen, jona tämä sopimus on avoinna allekirjoittamista varten, siihen voivat liittyä mitkä tahansa valtiot tai alueelliset taloudellisen yhdentymisen järjestöt.
      2.   Liittymisasiakirjat talletetaan tallettajan huostaan.
      28 artikla
      Alueellisten taloudellisen yhdentymisen järjestöjen osallistuminen
      1.   Jos alueellinen taloudellisen yhdentymisen järjestöllä, joka on yleissopimuksen liitteessä IX olevassa 1 artiklassa tarkoitettu kansainvälinen järjestö, ei ole toimivaltaa kaikissa tämän sopimuksen piiriin kuuluvissa asioissa, tällaisten alueellisten taloudellisen yhdentymisen järjestöjen osallistumiseen tähän sopimukseen sovelletaan soveltuvin osin yleissopimuksen liitettä IX; mainitun kyseisen liitteen seuraavia määräyksiä ei kuitenkaan sovelleta:

                  a)

                  2 artiklan ensimmäinen virke; ja

                  b)

                  3 artiklan 1 kohta.

            2.   Jos alueellinen taloudellisen yhdentymisen järjestöllä, joka on yleissopimuksen liitteessä IX olevassa 1 artiklassa tarkoitettu kansainvälinen järjestö, on toimivalta kaikissa tämän sopimuksen piiriin kuuluvissa asioissa, tällaisten alueellisten taloudellisen yhdentymisen järjestöjen osallistumiseen tähän sopimukseen sovelletaan seuraavia määräyksiä:

                  a)

                  allekirjoituksen tai liittymisen yhteydessä tällaisen järjestön on annettava julistus, jossa se toteaa, että

                              i)

                              sillä on toimivalta kaikissa tämän sopimuksen piiriin kuuluvissa asioissa;

                              ii)

                              tästä syystä sen jäsenvaltioista ei tule sopimusvaltioita, paitsi niiden alueiden osalta, jotka eivät kuulu järjestön vastuualueeseen; ja

                              iii)

                              se hyväksyy valtioille tämän sopimuksen mukaan kuuluvat oikeudet ja velvollisuudet;

                  b)

                  tällaisen järjestön osallistuminen ei missään tapauksessa suo mitään tämän sopimuksen mukaisia oikeuksia järjestön jäsenvaltioille;

                  c)

                  jos tällaisen järjestön tämän sopimuksen mukaisten velvollisuuksien ja järjestön perustavan sopimuksen tai siihen liittyvien säädösten mukaisten velvollisuuksien välillä on ristiriita, tämän sopimuksen mukaiset velvollisuudet ovat ensisijaisia.

            29 artikla
      Voimaantulo
      1.   Tämä sopimus tulee voimaan kolmenkymmenen päivän kuluttua siitä päivästä, jona kahdeskymmenesviides ratifioimis-, hyväksymis- tai liittymisasiakirja talletetaan 26 tai 27 artiklan mukaisesti tallettajan huostaan.
      2.   Kunkin sellaisen allekirjoittajan osalta, joka ratifioi tai hyväksyy tämän sopimuksen sen voimaantulon jälkeen, tämä sopimus tulee voimaan kolmantenakymmenentenä päivänä ratifioimis- tai hyväksymisasiakirjan tallettamispäivästä.
      3.   Kunkin sellaisen valtion tai alueellisen taloudellisen yhdentymisen järjestön osalta, joka liittyy tähän sopimukseen sen voimaantulon jälkeen, tämä sopimus tulee voimaan kolmantenakymmenentenä päivänä sen liittymisasiakirjan tallettamispäivästä.
      4.   Tätä artiklaa sovellettaessa alueellisen taloudellisen yhdentymisen järjestön tallettamia asiakirjoja ei lueta mukaan sen jäsenvaltioiden tallettamien asiakirjojen lisäksi.
      30 artikla
      Varaumat ja poikkeukset
      Tähän sopimukseen ei voi tehdä mitään varaumia tai poikkeuksia.
      31 artikla
      Julistukset ja lausumat
      Edellä oleva 30 artikla ei estä sitä, että valtio tai alueellinen taloudellisen yhdentymisen järjestö tämän sopimuksen allekirjoittaessaan, ratifioidessaan, hyväksyessään tai siihen liittyessään antaa minkä hyvänsä muotoisen tai nimisen julistuksen tai lausuman tarkoituksin muun muassa yhtenäistää lakejaan ja määräyksiään tämän sopimuksen määräysten kanssa edellyttäen, että tällaisella julistuksella tai lausumalla ei suljeta pois tai muuteta tämän sopimuksen määräysten kyseiseen valtioon tai alueelliseen taloudellisen yhdentymisen järjestöön kohdistuvia oikeusvaikutuksia.
      32 artikla
      Väliaikainen soveltaminen
      1.   Tätä sopimusta soveltavat väliaikaisesti ne valtiot tai alueelliset taloudelliset yhdentymisen järjestöt, jotka antavat suostumuksensa sen väliaikaiseen soveltamiseen ilmoittamalla tästä tallettajalle kirjallisesti. Tällainen väliaikainen soveltaminen tulee voimaan ilmoituksen vastaanottopäivänä.
      2.   Valtion tai alueellisen taloudellisen yhdentymisen järjestön soveltama sopimuksen väliaikainen soveltaminen päättyy tämän sopimuksen tullessa voimaan asianomaisen valtion tai alueellisen taloudellisen yhdentymisen järjestön osalta tai asianomaisen valtion tai alueellisen taloudellisen yhdentymisen järjestön ilmoitettua tallettajalle kirjallisesti aikomuksestaan päättää väliaikainen soveltaminen.
      33 artikla
      Muutokset
      1.   Kaikki osapuolet voivat ehdottaa muutoksia tähän sopimukseen kahden vuoden kuluttua tämän sopimuksen voimaantulopäivästä.
      2.   Tähän sopimukseen ehdotettu muutos on toimitettava kirjallisesti tallettajalle yhdessä osapuolten tätä muutosta tarkastelevan kokouksen koolle kutsumista koskevan pyynnön kanssa. Tallettajan on toimitettava tämä tiedonanto kaikille osapuolille samoin kuin osapuolilta pyyntöön saadut vastaukset. Jollei puolet osapuolista vastusta pyyntöä kuuden kuukauden kuluessa tiedonannon toimittamispäivästä, tallettajan on kutsuttava koolle osapuolten kokous ehdotetun muutoksen tarkastelemiseksi.
      3.   Jollei 34 artiklasta muuta johdu, tämän sopimuksen muutoksen hyväksyminen edellyttää kaikkien kokouksessa, jossa sen hyväksymistä ehdotetaan, läsnä olevien osapuolten yksimielisyyttä.
      4.   Jollei 34 artiklasta muuta johdu, osapuolten kokouksessa hyväksytty muutos tulee voimaan sen ratifioineiden tai hyväksyneiden osapuolten kesken yhdeksäntenäkymmenentenä päivänä sen jälkeen, kun tämän sopimuksen osapuolista kahden kolmasosan ratifioimis- tai hyväksymisasiakirjat on talletettu, ja tämä lasketaan sen perusteella, mikä on osapuolten lukumäärä muutoksen hyväksymispäivänä. Sen jälkeen muutos tulee voimaan kunkin osapuolen osalta yhdeksäntenäkymmenentenä päivänä sen jälkeen, kun asianomainen osapuoli on tallettanut muutosta koskevan ratifioimis- tai hyväksymisasiakirjansa.
      5.   Tätä artiklaa sovellettaessa alueellisen taloudellisen yhdentymisen järjestön tallettamia asiakirjoja ei lueta mukaan sen jäsenvaltioiden tallettamien asiakirjojen lisäksi.
      34 artikla
      Liitteet
      1.   Liitteet ovat erottamaton osa tätä sopimusta, ja viittauksia tähän sopimukseen pidetään viittauksina liitteisiin.
      2.   Tämän sopimuksen liitteen muutos voidaan hyväksyä siinä kokouksessa, jossa liitteeseen ehdotettua muutosta tarkastellaan, läsnä olevien tämän sopimuksen osapuolten kahden kolmasosan enemmistöllä. Liitteeseen tehtävistä muutoksista on kuitenkin pyrittävä kaikin keinoin pääsemään yksimielisyyteen. Liitteeseen tehty muutos sisällytetään tähän sopimukseen, ja se tulee voimaan niiden osapuolten osalta, jotka ovat ilmaisseet hyväksyvänsä sen, siitä päivästä, jona tallettaja vastaanottaa hyväksymisilmoituksen yhdeltä kolmasosalta tämän sopimuksen osapuolista; joka lasketaan sen perusteella, mikä on osapuolten lukumäärä muutoksen hyväksymispäivänä. Sen jälkeen muutos tulee kunkin jäljellä olevan osapuolen osalta voimaan, kun tallettaja on saanut sen hyväksymisilmoituksen.
      35 artikla
      Vetäytyminen
      Osapuoli voi vetäytyä tästä sopimuksesta milloin tahansa sen jälkeen kun on kulunut yksi vuosi päivästä, jona tämä sopimus tuli voimaan kyseisen osapuolen osalta, antamalla tallettajalle kirjallisen ilmoituksen tällaisesta vetäytymisestä. Vetäytyminen tulee voimaan yhden vuoden kuluttua siitä, kun tallettaja on saanut sitä koskevan ilmoituksen.
      36 artikla
      Tallettaja
      Tämän sopimuksen tallettajana toimii FAO:n pääjohtaja. Tallettaja

                  a)

                  toimittaa tästä sopimuksesta varmennetun jäljennöksen kaikille sopimuksen allekirjoittajille ja osapuolille;

                  b)

                  rekisteröi tämän sopimuksen sen tultua voimaan Yhdistyneiden kansakuntien sihteeristössä Yhdistyneiden kansakuntien peruskirjan 102 artiklan mukaisesti;

                  c)

                  ilmoittaa viipymättä kullekin tämän sopimuksen allekirjoittajalle ja osapuolelle

                              i)

                              allekirjoituksista sekä 25, 26 ja 27 artiklan mukaisesti talletetuista ratifioimis-, hyväksymis- ja liittymisasiakirjoista;

                              ii)

                              tämän sopimuksen 29 artiklan mukaisesta voimaantulopäivästä;

                              iii)

                              tämän sopimuksen muuttamista koskevista ehdotuksista sekä niiden 33 artiklan mukaisesta hyväksymisestä ja voimaantulosta;

                              iv)

                              liitteiden muuttamista koskevista ehdotuksista sekä niiden 34 artiklan mukaisesta hyväksymisestä ja voimaantulosta; ja

                              v)

                              tämän sopimuksen 35 artiklan mukaisista vetäytymisistä.

            37 artikla
      Todistusvoimaiset tekstit
      Tämän sopimuksen arabian-, englannin-, espanjan-, kiinan-, ranskan- ja venäjänkieliset tekstit ovat yhtä todistusvoimaiset.

         TÄMÄN VAKUUDEKSI allekirjoittaneet täysivaltaiset edustajat ovat asianmukaisesti valtuutettuina allekirjoittaneet tämän sopimuksen.
         TEHTY Roomassa kahdentenakymmenentenätoisena päivänä marraskuuta vuonna kaksituhattayhdeksän.

         LIITE A

            Tiedot, jotka satamaan pyrkivien alusten on toimitettava ennakolta

         LIITE B

            Satamavaltion tarkastusmenettelyt

         Tarkastajien on

                     a)

                     varmistettava siinä määrin kuin mahdollista, että aluksella olevat aluksen tunnisteasiakirjat ja aluksen omistajaa koskevat tiedot ovat todenmukaiset, täydelliset ja virheettömät, ottamalla tarvittaessa asianmukaisesti yhteyttä lippujäsenvaltioon tai kansainvälisiin alusrekistereihin;

                     b)

                     varmistettava, että aluksen lippu ja merkinnät (esim. nimi, ulkoinen rekisterinumero, kansainvälisen merenkulkujärjestön (IMO) rekisteröimä aluksen tunnistenumero, kansainvälinen radiokutsutunnus ja muut merkinnät sekä tärkeimmät mitat) ovat yhdenmukaiset asiakirjoissa olevien tietojen kanssa;

                     c)

                     varmistettava siinä määrin kuin mahdollista, että kalastusta ja kalastukseen liittyvää toimintaa koskevat luvat ovat todenmukaiset, täydelliset ja virheettömät sekä yhdenmukaiset liitteen A mukaisesti annettujen tietojen kanssa;

                     d)

                     tarkasteltava kaikkia muita aluksella olevia merkityksellisiä asiakirjoja ja tietoja, mahdollisuuksien mukaan myös sähköisessä muodossa olevia ja alusten satelliittiseurantajärjestelmän (VMS) tietoja, jotka on saatu lippuvaltiolta tai asiaan liittyviltä alueellisilta kalastuksenhoitojärjestöiltä. Asiaa koskevia asiakirjoja voivat olla aluspäiväkirjat, pyynti-, jälleenlaivaus- ja kauppa-asiakirjat, miehistöluettelot, varastointikaaviot ja -piirrokset, kalaruumien kuvaukset sekä luonnonvaraisten eläinten ja kasvien kansainväliseen kauppaan liittyvän sopimuksen mukaisesti vaaditut asiakirjat;

                     e)

                     tutkittava mahdollisuuksien mukaan kaikki aluksella olevat pyydykset, mukaan luettuina pyydykset, jotka on varastoitu siten, etteivät ne ole näkyvillä, samoin kuin niihin liittyvät laitteet, ja varmistettava siinä määrin kuin mahdollista, että ne vastaavat luvissa vahvistettuja vaatimuksia. Myös pyydykset on mahdollisuuksien mukaan tarkastettava sen varmistamiseksi, että niiden ominaisuudet, kuten silmäkoko ja langan paksuus, pyydyksiin kiinnitettävät tarvikkeet ja laitteet, verkkojen, mertojen ja harojen mitat ja tyypit sekä koukkujen koot ja lukumäärät ovat sovellettavien säännösten mukaiset ja että merkinnät vastaavat aluksen osalta sallittuja merkintöjä;

                     f)

                     selvitettävä mahdollisuuksien mukaan, onko aluksella olevat kalat pyydetty sovellettavien lupien mukaisesti;

                     g)

                     tutkittava kaloja, myös otantaa käyttäen, niiden määrän ja koostumuksen selvittämiseksi. Näin toimiessaan tarkastajat voivat avata laatikoita, joihin kalat on esipakattu, ja siirtää saaliita tai säiliöitä kalaruumien koskemattomuuden varmistamiseksi. Tällaiseen tutkintaan voi kuulua tuotetyypin tarkastuksia ja nimellispainon määrittämistä;

                     h)

                     arvioitava, onko perusteltua syytä uskoa, että alus on harjoittanut LIS-kalastusta tai kalastukseen liittyvää toimintaa, jolla avustetaan tällaista kalastusta;

                     i)

                     luovutettava aluksen päällikölle tarkastajan ja päällikön allekirjoituksia varten raportti, joka sisältää tarkastustulokset, mukaan luettuina mahdolliset toimenpiteet, joita voitaisiin toteuttaa. Raportissa oleva päällikön allekirjoitus on ainoastaan vahvistus siitä, että päällikkö on vastaanottanut raportin jäljennöksen. Päällikölle on annettava mahdollisuus lisätä kertomukseen huomautuksia tai vastalauseita ja ottaa tarvittaessa yhteyttä lippuvaltion asiaankuuluviin viranomaisiin erityisesti silloin, kun päälliköllä on huomattavia vaikeuksia ymmärtää kertomusta. Päällikölle on toimitettava jäljennös kertomuksesta; ja

                     j)

                     huolehdittava tarvittaessa ja mahdollisuuksien mukaan asiaankuuluvien asiakirjojen kääntämisestä.

         LIITE C

            Raportti tarkastuksen tuloksista

         LIITE D

            SATAMAVALTION TOIMENPITEITÄ KOSKEVAT TIETOJÄRJESTELMÄT

         Tätä sopimusta toteuttaessaan kunkin osapuolen on

                     a)

                     pyrittävä ottamaan käyttöön 16 artiklan mukainen sähköinen viestintä;

                     b)

                     perustettava mahdollisuuksien mukaan verkkosivustot, joilla julkaistaan 7 artiklan mukaisesti nimettyjen satamien luettelo ja toimet, jotka on toteutettu tämän sopimuksen asiaan liittyvien määräysten mukaisesti;

                     c)

                     yksilöitävä mahdollisuuksien mukaan kukin tarkastusraportti yksilöllisellä viitenumerolla, jonka alussa on satamavaltion kolmikirjaiminen koodi ja raportin laatineen elimen tunniste;

                     d)

                     käytettävä liitteissä A ja C mahdollisuuksien mukaan seuraavaa kansainvälistä koodausjärjestelmää ja muunnettava mahdolliset muut koodausjärjestelmät kansainväliseksi järjestelmäksi.

                                 maat/alueet

                                 :

                                 ISO-3166:n kolmikirjaiminen maakoodi

                                 laji

                                 :

                                 ASFIS:n kolmikirjaiminen koodi (eli FAO:n kolmikirjaiminen koodi)

                                 alustyypit

                                 :

                                 ISSCFV-koodi (eli FAO:n kirjainkoodi)

                                 pyydystyypit

                                 :

                                 ISSCFG-koodi (eli FAO:n kirjainkoodi)

         LIITE E

            Tarkastajien koulutusta koskevat ohjeet

         Satamavaltion tarkastajien koulutusohjelman olisi katettava vähintään seuraavat seikat:

                     1.

                     Etiikka

                     2.

                     Terveys- ja turvallisuus- ja turvanäkökohdat

                     3.

                     Sovellettavat kansalliset lait ja asetukset, toimivallan rajat, asiaankuuluvien alueellisten kalastuksenhoitojärjestöjen säilyttämis- ja hoitotoimenpiteet sekä sovellettavat kansainvälisen oikeuden säännöt

                     4.

                     Todisteiden keruu, arviointi ja säilytys

                     5.

                     Yleiset tarkastusmenettelyt, kuten raporttien kirjoittaminen ja haastattelutekniikat

                     6.

                     Tietojen, kuten aluspäiväkirjojen, sähköisten asiakirjojen ja aluksen historiatietojen (nimi, omistajat ja lippuvaltio) analysointi, joka on tarpeen aluksen päällikön antamien tietojen todentamiseksi

                     7.

                     Alukselle nousu / aluksen tarkastaminen, mukaan luettuina ruumien tarkastukset ja ruuman tilavuuden laskenta

                     8.

                     Saaliiden purkamiseen, jälleenlaivauksiin ja jalostamiseen sekä aluksella oleviin kaloihin liittyvien tietojen tarkistaminen ja todentaminen, myös käyttäen muuntokertoimia eri lajien ja tuotteiden osalta

                     9.

                     Kalalajien tunnistaminen sekä pituuden ja muiden biologisten parametrien mittaaminen

                     10.

                     Alusten ja pyydysten tunnistaminen sekä pyydysten tarkastus- ja mittaustekniikat

                     11.

                     VMS-järjestelmään ja muihin sähköisiin paikannusjärjestelmiin liittyvät laitteet ja niiden toiminta ja

                     12.

                     Tarkastuksen jälkeen toteutettavat toimet.

      JULISTUS EUROOPAN UNIONIN TOIMIVALLASTA LAITTOMAN, ILMOITTAMATTOMAN JA SÄÄNTELEMÄTTÖMÄN KALASTUKSEN EHKÄISEMISEKSI, ESTÄMISEKSI JA LOPETTAMISEKSI TOTEUTETTAVIA SATAMAVALTION TOIMENPITEITÄ KOSKEVAN SOPIMUKSEN SOVELTAMISALAAN KUULUVISSA ASIOISSA
      (Sopimuksen 28 artiklan 2 kohdan a alakohdan nojalla annettu julistus)

                  1.

                  Sopimuksen 28 artiklan 2 kohdan a alakohdassa määrätään, että jos alueellisella taloudellisen yhdentymisen järjestöllä on toimivaltaa kaikissa tämän sopimuksen piiriin kuuluvissa asioissa, tällaisen järjestön on annettava allekirjoittamisen tai liittymisen yhteydessä asiaa koskeva julistus.

                  2.

                  Sopimuksen 1 artiklan h alakohdan nojalla ”alueellisella taloudellisen yhdentymisen järjestöllä” tarkoitetaan alueellista taloudellisen yhdentymisen järjestöä, jolle sen jäsenvaltiot ovat siirtäneet toimivaltaa tämän sopimuksen soveltamisalaan kuuluvissa asioissa, mukaan luettuna toimivallan tehdä näissä asioissa jäsenvaltioitaan sitovia päätöksiä.

                  3.

                  Euroopan unionin katsotaan edellä mainittujen artiklojen mukaisesti olevan alueellinen taloudellisen yhdentymisen järjestö.

                  4.

                  Sen vuoksi Euroopan unioni julistaa, että

                              i)

                              sillä on toimivalta kaikissa sopimuksen piiriin kuuluvissa asioissa;

                              ii)

                              tästä syystä jäsenvaltioista eivät tule sopimusvaltioita kuin niiden alueiden osalta, jotka eivät kuulu sen vastuualueeseen.
                              Euroopan unionin nykyiset jäsenvaltiot ovat Belgian kuningaskunta, Bulgarian tasavalta, Tšekin tasavalta, Tanskan kuningaskunta, Saksan liittotasavalta, Viron tasavalta, Irlanti, Helleenien tasavalta, Espanjan kuningaskunta, Ranskan tasavalta, Italian tasavalta, Kyproksen tasavalta, Latvian tasavalta, Liettuan tasavalta, Luxemburgin suurherttuakunta, Unkarin tasavalta, Malta, Alankomaiden kuningaskunta, Itävallan tasavalta, Puolan tasavalta, Portugalin tasavalta, Romania, Slovenian tasavalta, Slovakian tasavalta, Suomen tasavalta, Ruotsin kuningaskunta sekä Ison-Britannian ja Pohjois-Irlannin yhdistynyt kuningaskunta;

                              iii)

                              Euroopan unioni hyväksyy tämän sopimuksen mukaan valtioille kuuluvat oikeudet ja velvollisuudet.

                  5.

                  Euroopan unioni toteaa, että sopimuksen 28 artiklan 2 kohdan c alakohdassa tarkoitetun ristiriidan syntyessä se soveltaa mainitusta määräyksestä johtuvia velvoitteita Euroopan yhteisön perustamissopimuksen mukaisesti sellaisena kuin Euroopan unionin tuomioistuin on sitä tulkinnut.


title: 2006/423/EY: Komission päätös, tehty  20 päivänä kesäkuuta 2006 , Romaniasta peräisin olevan piikarbidin tuontia koskevan polkumyynnin vastaisen menettelyn päättämisestä

text:
               21.6.2006

               FI

               Euroopan unionin virallinen lehti

               L 168/37

      KOMISSION PÄÄTÖS,
   tehty 20 päivänä kesäkuuta 2006,
   Romaniasta peräisin olevan piikarbidin tuontia koskevan polkumyynnin vastaisen menettelyn päättämisestä
   (2006/423/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), jäljempänä ’perusasetus’, ja erityisesti sen 9 artiklan,
   on kuullut neuvoa-antavaa komiteaa,
   sekä katsoo seuraavaa:
   A.   MENETTELY

               (1)

               Komissio vastaanotti 17 päivänä toukokuuta 2005 valituksen, jossa väitettiin Romaniasta peräisin olevan piikarbidin tuonnin tapahtuvan vahingollisella polkumyynnillä.

               (2)

               Valituksen teki European Chemical Industry Council (CEFIC) perusasetuksen 4 artiklan 1 kohdan ja 5 artiklan 4 kohdan mukaisesti sellaisten yhteisön tuottajien puolesta, joiden tuotanto muodostaa 100 prosenttia piikarbidin koko tuotannosta yhteisössä.

               (3)

               Valitus sisälsi alustavaa näyttöä polkumyynnin ja siitä aiheutuvan merkittävän vahingon olemassaolosta. Tämä katsottiin riittäväksi perusteeksi polkumyynnin vastaisen menettelyn aloittamiselle.

               (4)

               Tämän vuoksi komissio aloitti Euroopan unionin virallisessa lehdessä
                   (2) julkaistulla ilmoituksella (’vireillepanoilmoitus’) Romaniasta peräisin olevan CN-koodiin 2849 20 00 kuuluvan piikarbidin tuontia yhteisöön koskevan polkumyynnin vastaisen menettelyn.

               (5)

               Komissio ilmoitti virallisesti tutkimuksen vireillepanosta niille vientiä harjoittaville tuottajille, tuojille ja tuojia tai viejiä edustaville järjestöille, joita asian tiedettiin koskevan, sekä viejämaan edustajille, käyttäjille, kuluttajajärjestöille ja valituksen tehneille yhteisön tuottajille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi menettelyn aloittamista koskevassa ilmoituksessa asetetussa määräajassa, minkä lisäksi kaikille asianomaisille lähetettiin kyselylomakkeet.

         B.   VALITUKSEN PERUUTTAMINEN JA MENETTELYN PÄÄTTÄMINEN

               (6)

               CEFIC peruutti virallisesti valituksensa 1 päivänä maaliskuuta 2006.

               (7)

               Perusasetuksen 9 artiklan 1 kohdan mukaisesti menettely voidaan päättää, jos valitus peruutetaan, paitsi jos päättäminen ei ole yhteisön edun mukaista.

               (8)

               Komissio katsoi, että menettely olisi päätettävä, koska tutkimuksessa ei tullut esiin sellaisia seikkoja, joiden vuoksi menettelyn päättäminen ei olisi yhteisön edun mukaista. Asianomaisille osapuolille ilmoitettiin asiasta ja niille annettiin mahdollisuus esittää huomautuksensa. Huomautuksia siitä, että menettelyn päättäminen ei olisi yhteisön edun mukaista, ei esitetty.

               (9)

               Tämän vuoksi komissio katsoo, että Romaniasta peräisin olevan piikarbidin yhteisöön suuntautuvaa tuontia koskeva polkumyynnin vastainen menettely olisi päätettävä ottamatta käyttöön polkumyynnin vastaisia toimenpiteitä,

         ON PÄÄTTÄNYT SEURAAVAA:
   Ainoa artikla
   Päätetään Romaniasta peräisin olevan CN-koodiin 2849 20 00 kuuluvan piikarbidin tuontia koskeva polkumyynnin vastainen menettely.

      Tehty Brysselissä 20 päivänä kesäkuuta 2006.

            Komission puolesta

         Peter MANDELSON

            Komission jäsen

      (1)  EYVL L 56, 6.3.1996, s. 1. Asetus sellaisena kuin se on viimeksi muutettuna asetuksella (EY) N:o 2117/2005 (EUVL L 340, 23.12.2005, s. 17).

      (2)  EUVL C 159, 30.6.2005, s. 4.


Avis juridique important

|

31995D0320

95/320/EY: Komission päätös, tehty 12 päivänä heinäkuuta 1995, kemiallisten aineiden työperäisen altistuksen raja-arvoja käsittelevän tiedekomitean perustamisesta

Virallinen lehti nro L 188 , 09/08/1995 s. 0014 - 0015

KOMISSION PÄÄTÖS,tehty 12 päivänä heinäkuuta 1995,kemiallisten aineiden työperäisen altistuksen raja-arvoja käsittelevän tiedekomitean perustamisesta (95/320/EY) EUROOPAN YHTEISÖJEN KOMISSIO, jokaottaa huomioon Euroopan yhteisön perustamissopimuksen,sekä katsoo, ettäyhteisten työn turvallisuus-, hygienia- ja terveyssääntöjen on taattava riittävä suoja työntekijöiden terveydelle työpaikalla yhteisössä,yhteisten työn turvallisuus-, hygienia- ja terveyssääntöjen laatiminen ja muuttaminen edellyttää, että arvioidaan tieteellisesti työpaikan vaarat ja ne toimenpiteet, jotka on toteutettava tällaisilta vaaroilta suojelemiseksi,tällainen arviointi edellyttää, että siihen osallistuu tieteellisesti erityisen päteviä henkilöitä kaikilta työturvallisuuden, -hygienian ja -terveyden aloilta,antaessaan direktiivin 88/642/ETY (1) muuttamisesta direktiivin 80/1107/ETY (2) työntekijöiden suojelemisesta vaaroilta, jotka liittyvät altistumiseen kemiallisille, fysikaalisille ja biologisille tekijöille työssä, neuvosto kehotti komissiota perustamaan tiedekomitean, joka olisi vastuussa raja-arvojen asettamisen edellyttämien käytettävissä olevien tieteellisten tietojen arvioinnista,komissio suhtautui neuvoston kehotukseen myönteisesti ja on vuodesta 1990 kuullut epävirallisesti tieteellisten asiantuntijoiden ryhmää työperäisen altistuksen raja-arvoista,työturvallisuutta, työhygieniaa ja työterveyttä koskevaan ohjelmaan liittyvässä tiedonannossaan komissio sisällyttää tulevien viiden vuoden tavoitteisiin kemiallisia aineita koskevien ennalta ehkäisevien toimenpiteiden kehittämisen,tämän jatkuvan tutkimuksen tekemiseksi komission on tärkeätä saada puolueettomia tieteellisiä lausuntoja erityisen päteviltä henkilöiltä, jatämä vuoksi olisi perustettava komission yhteyteen neuvoa-antava tiedekomitea,ON PÄÄTTÄNYT SEURAAVAA:1 artikla Komission yhteyteen perustetaan tiedekomitea, jäljempänä `komitea`, tutkimaan kemiallisten aineiden terveysvaikutuksia työntekijöihin työssä.2 artikla 1. Komitean tehtävänä on antaa komissiolle tämän pyynnöstä lausuntoja kemikaalien toksikologiseen tutkimukseen liittyvistä asioista kaikkien niiden työntekijöiden terveydelle aiheuttamien vaikutusten osalta.Komitea antaa neuvoja erityisesti työperäisen altistuksen raja-arvojen asettamisesta tieteellisen tiedon perusteella ja tarvittaessa ehdottaa arvoja, jotka voivat käsittää- ajan suhteen painotetun kahdeksan tunnin keskiarvon (TWA),- lyhyen aikavälin raja-arvot/vierailijoiden raja-arvot (STEL),- biologiset raja-arvot.Työperäisen altistuksen raja-arvoja voidaan tarvittessa täydentää lisämerkinnöillä.Komitea ilmoittaa kyseisen aineen mahdollisesta imetymisestä muita teitä pitkin (esimerkiksi iho ja/tai limakalvot).2. Kaikkien suositusten tueksi ja selvitykseksi on annettava tietoja perustavista seikoista, kuvaus kriittisistä vaikutuksista, käytetyt ekstrapolaatiomenetelmät sekä ihmisten terveydelle aiheutuvia mahdollisia vaaroja koskevat tiedot. Lisäksi on mainittava myös altistuksen seurannan toteutettavuus kaikilla ehdotetuilla raja-arvoilla.3. Komitea tarkastelee jatkuvasti kaikkia työperäisen altistuksen raja-arvojen asettamiseen liittyviä tieteellisiä tekijöitä ja tekee suosituksia komissiolle asioiden tärkeysjärjestyksestä.4. Komitea tekee muita kemiallisten aineiden toksikologiseen arviointiin liittyviä toimia komission pyynnöstä.3 artikla 1. Komiteassa on enintään 21 jäsentä, ja kaikista jäsenvaltioista olevat jäsenet kuvastavat 2 artiklassa määrätyn toimeksiannon toteuttamiseksi tarvittavan tieteellisen asiantuntemuksen koko laajuutta, mihin sisältyy erityisesti kemia, toksikologia, epidemiologia, työterveyshuolto ja teollisuushygienia sekä yleinen pätevyys työperäisen altistuksen raja-arvojen asettamisessa.2. Komissio nimeää komitean jäsenet kuultuaan jäsenvaltioita ottaen huomioon tarpeen varmistaa se, että eri erityisalat ovat mukana.3. Komitea valitsee jäsentensä keskuudesta puheenjohtajan ja kaksi varapuheenjohtajaa kolmeksi vuodeksi. Vaali toimitetaan kahden kolmasosan enemmistöllä paikalla olevista jäsenistä.4. Komitean jäsenten toimikausi on kolme vuotta. Heidät voidaan nimetä uudeksi toimikaudeksi. Kolmen vuoden toimikauden päätyttyä komitean jäsenet pysyvät tehtävässään, kunnes heidän seuraajansa nimetään tai heidän toimikautensa uusitaan.Jos komitean jäsen eroaa tai kuolee toimikautensa aikana, komissio nimeää uuden komitean jäsenen 2 kohdan mukaisesti.4 artikla Komissio julkaisee luettelon jäsenistä tiedoksi Euroopan yhteisöjen virallisessa lehdessä.5 artikla 1. Komitea voi muodostaa työryhmiä jäsenistään komission edustajien suostumuksella.2. Työryhmän tehtävänä on antaa komitealle kertomuksia tämän sen käsiteltäväksi antamista aiheista.6 artikla 1. Yleensä komitea kokoontuu neljä kertaa vuodessa.2. Komission edustajat voivat kutsua kokouksiin sellaisia henkilöitä, joilla on erityistä asiantuntemusta käsiteltävänä olevasta asiasta.3. Komission yksiköt huolehtivat komitean ja sen työryhmien sihteeripalveluista.4. Komission edustajat osallistuvat komitean ja työryhmien kokouksiin.7 artikla Komitea ja sen työryhmät kokoontuvat tavallisesti komission toimipaikassa, jos komissio on kutsunut ne koolle. Erityistapauksissa ja tieteellisten vaatimusten vuoksi kokoukset voidaan kuitenkin pitää muualla kuin komission toimipaikassa, vaikka komissio olisi kutsunut kokouksen koolle.8 artikla 1. Komitean neuvottelut liittyvät komission edustajan esittämään lausuntopyyntöön.Pyytäessään komitean lausuntoa komissio voi asettaa määräajan, jonka kuluessa lausunto on annettava.2. Komitea yrittää parhaansa mukaan antaa suosituksensa yksimielisesti. Komitean neuvotteluja ei seuraa äänestys.3. Jos pyydetty lausunto annetaan komitean jäsenten yksimielisellä päätöksellä, jäsenet laativat yhteiset päätelmät. Jos yksimielisyyttä ei saavuteta, neuvottelujen kuluessa esitetyt eri kannat kirjataan kertomukseen, jonka laatimisesta komission edustajat vastaavat.4. Rajoittamatta 9 artiklan 1 kohdan soveltamista komissio julkistaa komitean lausunnot.9 artikla 1. Rajoittamatta perustamissopimuksen 214 artiklan määräysten soveltamista komitean jäsenet eivät saa ilmaista tietoja, jotka ovat tulleet heidän tietoonsa komitean työssä, jos komissio ilmoittaa heille, että pyydetty lausunto liittyy luottamukselliseen aineistoon.2. Tällöin ainoastaan komitean jäsenet ja komission edustajat osallistuvat kokouksiin.Tehty Brysselissä 12 päivänä heinäkuuta 1995.Komission puolestaPádraig FLYNNKomission jäsen(1) EYVL N:o L 356, 24.12.1988, s. 74(2) EYVL N:o L 327, 3.12.1980, s. 8


title: Europolin hallintoneuvoston päätös, annettu 4 päivänä kesäkuuta 2009 , Europolin johtajan ja apulaisjohtajien valintaa, toimikauden jatkamista ja erottamista koskevista säännöistä

text:
               29.12.2009

               FI

               Euroopan unionin virallinen lehti

               L 348/3

      EUROPOLIN HALLINTONEUVOSTON PÄÄTÖS,
   annettu 4 päivänä kesäkuuta 2009,
   Europolin johtajan ja apulaisjohtajien valintaa, toimikauden jatkamista ja erottamista koskevista säännöistä
   (2009/1011/YOS)
   EUROPOLIN HALLINTONEUVOSTO, joka
   ottaa huomioon Euroopan poliisiviraston (Europol) perustamisesta 6. huhtikuuta 2009 tehdyn neuvoston päätöksen (1) (jäljempänä ”Europol-päätös”) ja erityisesti sen 37 artiklan 9 kohdan g alakohdan, 38 artiklan 1, 2, 3 ja 7 kohdan sekä 39 artiklan,
   ottaa huomioon neuvoston asetuksessa (ETY, Euratom, EHTY) N:o 259/68 (2), vahvistetut Euroopan yhteisöjen virkamiehiin sovellettavat henkilöstösäännöt (jäljempänä ’henkilöstösäännöt’) ja Euroopan yhteisöjen muuta henkilöstöä koskevat palvelussuhteen ehdot (jäljempänä ’palvelussuhteen ehdot’),
   ottaa huomioon palvelussuhteen ehtojen 12 artiklan väliaikaisten toimihenkilöiden palkkausehdoista sekä palvelussuhteen ehtojen II osaston 9 luvun väliaikaisten toimihenkilöiden työsopimuksen päättymisestä,
   ottaa huomioon 12 päivänä tammikuuta 2009 tehdyn komission päätöksen SEC(2009) 27/2, joka sisältää sääntelyvirastojen, toimeenpanovirastojen ja yhteisyritysten johtajien valintaa ja nimittämistä koskevat suuntaviivat,
   ottaa huomioon hallintoneuvoston työjärjestyksen,
   sekä katsoo seuraavaa:

               (1)

               Hallintoneuvosto vahvistaa Europolin johtajan ja apulaisjohtajien valintaan, toimikauden jatkamiseen ja erottamiseen sovellettavat säännöt, jotka tulevat voimaan, kun neuvosto on hyväksynyt ne määräenemmistöllä.

               (2)

               Johtaja ja apulaisjohtajat on valittava puolueettomalla ja avoimella menettelyllä rajoittamatta käsittelyn luottamuksellisuutta ja valintamenettelyissä käsiteltävien henkilötietojen suojaa.

               (3)

               Olisi toivottavaa ottaa käyttöön menettelyjä, jotka vastaavat 12 päivänä tammikuuta 2009 tehdyssä komission päätöksessä SEC(2009) 27/2 esitettyjä menettelyjä.

               (4)

               Valintamenettelyillä pyritään löytämään pätevimmät hakijat täytettävään tehtävään.

               (5)

               Europol on yhtäläiset mahdollisuudet tarjoava työnantaja,

         ON VAHVISTANUT SEURAAVAT SÄÄNNÖT:
   1   LUKU

      YLEISET SÄÄNNÖKSET

   1 artikla
   1.   Näitä sääntöjä sovelletaan Europol-päätöksen 38 artiklassa tarkoitettuihin johtajan ja apulaisjohtajien valintaan, toimikauden jatkamiseen ja erottamiseen.
   2.   Jos johtaja on väliaikaisesti estynyt hoitamasta työhönsä kuuluvia tehtäviä yli kuukauden ajan, tai kun johtajan virka on avoinna, hänen tehtäviään hoitaa apulaisjohtaja. Tätä varten hallintoneuvosto ilmoittaa sijaisuusjärjestyksen.
   3.   Näissä säännöissä viittauksella miespuoliseen henkilöön tarkoitetaan myös viittausta naispuoliseen henkilöön ja päinvastoin, jollei yhteydestä käy selvästi toisin ilmi.
   2   LUKU

      VALINTAMENETTELYT

   2 artikla
   Valintamenettelyissä noudatetaan palvelussuhteen ehtojen 12 artiklan 1 kohdassa vahvistettuja periaatteita.
   3 artikla
   1.   Johtajan tai apulaisjohtajan viran katsotaan tulevan avoimeksi:

               a)

               yhdeksän kuukautta ennen toimikauden päättymistä;

               b)

               kun neuvosto on vastaanottanut erokirjeen;

               c)

               kun neuvosto on päättänyt irtisanoa johtajan tai apulaisjohtajan tai muulla tavalla päättää hänen palvelussuhteensa näiden sääntöjen 4 luvun mukaisesti;

               d)

               yhdeksän kuukautta ennen kuin johtaja tai apulaisjohtaja täyttää 65 vuotta; tai

               e)

               kun johtaja tai apulaisjohtaja on kuollut.

         2.   Hallintoneuvosto laatii jokaisesta avoimesta toimesta ilmoituksen. Hallintoneuvosto laatii avointa apulaisjohtajan tointa koskevan ilmoituksen kuultuaan johtajaa.
   Ilmoituksessa esitetään selkeästi ja yksityiskohtaisesti seuraavat asiat:

               a)

               yleinen kuvaus Europol-päätöksen mukaisista Europolin tehtävistä ja toiminta-ajatuksesta;

               b)

               tapauskohtaisesti kuvaus joko johtajan tai apulaisjohtajan tärkeimmistä tehtävistä ja velvollisuuksista sekä asianmukaiset viittaukset asiaa koskeviin Europol-päätöksen säännöksiin;

               c)

               kelpoisuusvaatimukset, jotka jokaisen hakijan on täytettävä;

               d)

               tointa koskevat vaatimukset, mukaan lukien kaikki ominaisuudet, joiden katsotaan olevan tärkeitä tehtävien kannalta ja joita myöhemmin käytetään valintaperusteina;

               e)

               yhteenveto valinta- ja nimitysmenettelystä;

               f)

               palvelussuhdetta koskevat ehdot, mukaan lukien palkkaluokka työhönottohetkellä, tarjotun sopimuksen luonne ja toimikauden kesto;

               g)

               hakemusten jättämisen yksityiskohdat ja määräaika.

         3.   Valintamenettelyyn kuuluu arviointi, jolla testataan hakijoiden erityisosaamista ja ammattitaitoa.
   Hallintoneuvosto määrittelee arvioinnin erityispiirteet ja yksityiskohdat jokaista avoinna olevaa tointa varten ja voi päättää käyttää ulkopuolista arviointikeskusta.
   4.   Avointa tointa koskevassa ilmoituksessa on mainittava myös, että hakijoiden on jätettävä hakemuksensa kirjallisina hallintoneuvoston puheenjohtajalle kuuden viikon kuluessa ilmoituksen julkaisemisesta Euroopan unionin virallisessa lehdessä ja liitettävä mukaan yksityiskohtainen ansioluettelo, hakemuskirje sekä todisteet avoinna olevaan toimeen liittyvien tehtävien hoitamisen edellyttämästä hyvästä maineesta.
   Ilmoituksessa on lisäksi annettava tietoja turvallisuusselvityksestä, joka tehdään valitulle ehdokkaalle Europol-päätöksen 40 artiklan nojalla annettujen sääntöjen mukaisesti.
   4 artikla
   1.   Hallintoneuvoston on huolehdittava siitä, että 3 artiklan 2 kohdassa mainittu ilmoitus julkaistaan sekä Euroopan unionin virallisessa lehdessä että muissa tiedotusvälineissä, kansalliset sanoma- ja erikoislehdet mukaan lukien, jotta saavutetaan jäsenvaltioissa mahdollisimman suuri julkisuus.
   2.   Europol ilmoittaa johtajan tai apulaisjohtajan avoinna olevasta toimesta myös kansallisille yksiköilleen. Kansalliset yksiköt tiedottavat avoinna olevasta toimesta asiaankuuluville toimivaltaisille viranomaisille kyseisessä jäsenvaltiossa. Toimivaltaisten viranomaisten tehtävänä on varmistaa, että avoinna oleva toimi saatetaan niiden osastojen ja kaikkien asianomaisten työntekijöiden tietoon.
   3.   Europol lähettää hakijoille todistuksen hakemuksen vastaanottamisesta.
   5 artikla
   1.   Hallintoneuvosto perustaa valintalautakunnan (jäljempänä ’lautakunta’) arvioimaan vastaanotetut hakemukset ja laatimaan näiden sääntöjen 6 artiklan mukaisesti hallintoneuvostolle toimitettavan perustellun kertomuksen.
   2.   Johtajan tointa täytettäessä lautakuntaan kuuluu komissiota edustava hallintoneuvoston jäsen ja kuusi jäsenvaltioita edustavaa hallintoneuvoston jäsentä, jotka hallintoneuvosto valitsee arpomalla.
   3.   Apulaisjohtajan tointa täytettäessä lautakuntaan kuuluu johtaja tai hänen valtuuttamansa apulaisjohtaja, komissiota edustava hallintoneuvoston jäsen ja viisi jäsenvaltioita edustavaa hallintoneuvoston jäsentä, jotka hallintoneuvosto valitsee arpomalla.
   4.   Jos joku 2 ja 3 kohdan mukaisesti valituista hallintoneuvoston jäsenistä ei voi osallistua lautakunnan työhön, hänet korvataan tapauskohtaisesti joko komissiota tai kyseistä jäsenvaltiota edustavan hallintoneuvoston jäsenen sijaisella.
   5.   Jos on aihetta epäillä, että lautakunnan jäsenellä on henkilökohtainen suhde johonkin hakijaan tai että voi syntyä jokin muu eturistiriita, tämä jäsen ei saa osallistua lautakunnan työhön ja hänet korvataan sijaisella 4 kohdan mukaisesti.
   6.   Hallintoneuvoston sihteeristö huolehtii lautakunnan sihteeristön tehtävistä.
   6 artikla
   1.   Lautakunta valitsee ensimmäisessä kokouksessaan joukostaan yhden jäsenen puheenjohtajaksi.
   2.   Ulkopuolinen henkilöstökonsultti voi avustaa lautakuntaa sen tehtävien suorittamisessa, jos hallintoneuvosto oma-aloitteisesti tai lautakunnan pyynnöstä näin päättää. Ulkopuolisella henkilöstökonsultilla ei ole lautakunnan jäsenen asemaa.
   3.   Lautakunnan tehtäviin kuuluu:

               a)

               niiden hakijoiden nimeäminen, jotka ovat avointa tointa koskevassa ilmoituksessa esitettyjen vaatimusten perusteella soveltuvia toimeen;

               b)

               soveltuvien hakijoiden hakemusten alustava arviointi ottamalla huomioon heidän ammattipätevyytensä, taitonsa, työkokemuksensa ja todisteet hyvää mainetta koskevien vaatimusten täyttämisestä, jotta voitaisiin päättää, keitä hakijoita lautakunnan pitäisi arvioida edelleen;

               c)

               hakijoiden arvioinnin järjestäminen näiden sääntöjen 3 artiklan 3 kohdan mukaisesti;

               d)

               hakijoiden haastatteleminen, jotta heidän ammattipätevyyttään ja taitojaan voitaisiin arvioida suhteessa avointa tointa koskevassa ilmoituksessa esitettyihin vaatimuksiin; ja

               e)

               asianmukaisesti perustellun kertomuksen laatiminen saapuneista hakemuksista ja lautakunnan noudattamasta menettelystä, mukaan lukien:

                           i)

                           soveltuvien hakijoiden luettelo, josta lautakunnan haastattelemat hakijat käyvät ilmi;

                           ii)

                           paremmuusjärjestykseen laitettu luettelo kaikki kelpoisuusvaatimukset täyttävistä hakijoista, joiden katsotaan täyttävän parhaiten avointa tointa koskevassa ilmoituksessa esitetyt valintaperusteet.

         4.   Lautakunnan työ dokumentoidaan kokonaisuudessaan erityisesti käyttämällä avointa tointa koskevassa ilmoituksessa esitettyjen vaatimusten ja hallintoneuvoston antamien lisäohjeiden mukaisesti laadittuja arviointilomakkeita. Arviointilomakkeet ja yhteenveto kustakin hakijasta erikseen laadituista lautakunnan päätelmistä liitetään hakijoiden hakemusasiakirjoihin.
   5.   Tulokset työstä, jonka lautakunnan sihteeristö, yksi tai useampi lautakunnan jäsen tai ulkopuolinen henkilöstökonsultti on tehnyt lautakunnan puolesta, toimitetaan täysijäseniselle lautakunnalle tarkistettavaksi ja hyväksyttäväksi.
   6.   Lautakunnan puheenjohtaja ja yksi lautakunnan jäsen allekirjoittavat lautakunnan tekemän päätöksen kertomuksesta.
   7.   Lautakunnan puheenjohtaja toimittaa hallintoneuvostolle mahdollisimman pian haastattelujen päättymisen jälkeen lautakunnan laatiman kertomuksen sekä haastateltujen hakijoiden täydelliset hakemusasiakirjat.
   7 artikla
   Lautakunnan sihteeristö ilmoittaa valintamenettelyn kunkin vaiheen jälkeen menettelyn tulokset kirjallisesti lautakunnan hylkäämille hakijoille.
   8 artikla
   1.   Lautakunnan valintamenettelyt järjestetään Haagissa, ellei hallintoneuvosto toisin päätä.
   2.   Lautakunnan jäsenille sekä testeihin ja haastatteluihin kutsutuille hakijoille korvataan matkoista, oleskelusta ja hotellimajoituksesta aiheutuvat kustannukset sovellettavien sääntöjen mukaisesti.
   9 artikla
   1.   Hallintoneuvosto pyytää lautakunnan puheenjohtajaa kertomaan toteutetusta menettelystä ja esittelemään lautakunnan kertomuksen.
   2.   Hallintoneuvosto voi päättää haastatella paremmuusjärjestykseen laitetussa lautakunnan luettelossa olevia hakijoita ja ketä tahansa muuta lautakunnan haastattelemaa soveltuvaa hakijaa.
   3.   Hallintoneuvosto antaa lautakunnan toimittaman kertomuksen ja tarvittaessa 2 kohdan mukaisesti pidettyjen haastattelujen perusteella perustellun lausunnon, jossa

               a)

               esitetään luettelo soveltuvista hakijoista;

               b)

               esitetään luettelo, joka käsittää vähintään kolme paremmuusjärjestykseen laitettua soveltuvaa hakijaa; ja

               c)

               vahvistetaan, että ehdolle valittujen hakijoiden luettelossa olevat hakijat täyttävät palvelussuhteen ehtojen 12 artiklan 2 kohdassa säädetyt palvelukseen ottamista koskevat edellytykset ja avointa tointa koskevassa ilmoituksessa esitetyt kelpoisuusvaatimukset.

         4.   Jos joku hallintoneuvoston jäsenistä on myös hakijaluettelossa tai jos voi syntyä jokin muu eturistiriita, tämä jäsen ei saa olla läsnä hallintoneuvoston laatiessa lausuntoaan.
   5.   Hallintoneuvoston puheenjohtaja toimittaa hallintoneuvoston lausunnon ja ehdolle valittujen hakijoiden luettelossa olevien hakijoiden täydelliset hakemusasiakirjat neuvostolle, jotta tämä voisi tehdä päätöksen Europol-päätöksen 38 artiklan mukaisesti kaikkien asiaa koskevien tietojen pohjalta.
   6.   Hallintoneuvoston sihteeristö ilmoittaa valintamenettelyn tulokset kirjallisesti hallintoneuvoston hylkäämille hakijoille.
   10 artikla
   Kun neuvosto on tehnyt nimityksen, hallintoneuvoston sihteeristö toimittaa virallisen ilmoituksen menettelyn tuloksista kaikille tointa hakeneille. Henkilöstösääntöjen 90 artiklan mukainen kolmen kuukauden määräaika valituksen jättämiselle alkaa tämän kirjeen tiedoksi antamisesta.
   11 artikla
   1.   Lautakunnan ja hallintoneuvoston menettelyt ovat salaisia.
   2.   Lautakunnan jäsenten, hallintoneuvoston jäsenten ja valintamenettelyyn osallistuvien Europolin työntekijöiden, ulkopuolisten arviointikeskusten työntekijöiden tai ulkopuolisen henkilöstökonsultin on noudatettava ehdotonta luottamuksellisuutta tehdyn työn suhteen.
   3   LUKU

      TOIMIKAUDEN JATKAMINEN

   12 artikla
   1.   Jos Europol-päätöksen 38 artiklan nojalla nimitetyn johtajan tai apulaisjohtajan toimikautta voidaan jatkaa Europol-päätöksen 38 artiklan 1 tai 2 kohdan mukaisesti, hallintoneuvosto voi päättää poiketa 2 luvussa vahvistetusta menettelystä. Tällöin hallintoneuvosto laatii viimeistään kaksitoista kuukautta ennen toimikauden päättymistä lausunnon, jossa se suosittaa neuvostolle toimikauden jatkamista. Hallintoneuvoston lausunnossa otetaan erityisesti huomioon asianomaisen johtajan tai apulaisjohtajan ensimmäisen toimikauden aikana saavuttamat tulokset, palvelussuhteen ehtojen 15 artiklan 2 kohdan mukaisesti laaditut vuosittaiset arviointikertomukset sekä Europolin tulevien vuosien toiminta-ajatus ja tarpeet.
   Hallintoneuvoston lausunto, jossa suositetaan apulaisjohtajan toimikauden jatkamista, toimitetaan johtajan kuulemisen jälkeen.
   2.   Jos hallintoneuvosto ei päätä poiketa edellä mainitusta menettelystä, jos neuvosto päättää olla jatkamatta johtajan tai apulaisjohtajan toimikautta tai jos neuvosto ei tee asiasta päätöstä kolmen kuukauden kuluessa hallintoneuvoston lausunnon saatuaan, noudatetaan näiden sääntöjen 2 luvussa vahvistettua menettelyä.
   4   LUKU

      PALVELUSSUHTEEN PÄÄTTYMINEN

   13 artikla
   1.   Kuolemantapausta lukuun ottamatta johtajan tai apulaisjohtajan palvelussuhde päättyy palvelussuhteen ehtojen 47 artiklan a kohdan mukaisesti sen kuukauden viimeisenä päivänä, jonka aikana asianomainen henkilö täyttää 65 vuotta.
   2.   Neuvosto päättää johtajan tai apulaisjohtajan palvelussuhteen päättymisestä näiden sääntöjen 15 ja 17 artiklan mukaisesti määräenemmistöllä saatuaan hallintoneuvoston lausunnon.
   3.   Apulaisjohtajan palvelussuhteen päättämistä koskeva hallintoneuvoston lausunto laaditaan johtajan kuulemisen jälkeen.
   14 artikla
   1.   Johtajan tai apulaisjohtajan, joka haluaa irtisanoutua ennen toimikautensa päättymistä, on tehtävä selkeä kirjallinen ilmoitus aikeestaan irtisanoutua Europolin palveluksesta ja ehdotettava päivämäärää, jolloin irtisanoutuminen tulisi voimaan palvelussuhteen ehtojen 47 artiklan b kohdan ii alakohdan mukaisesti.
   2.   Erokirje on osoitettava neuvoston puheenjohtajalle, ja siitä on toimitettava jäljennös hallintoneuvoston puheenjohtajalle sekä johtajalle, jos kyseessä on apulaisjohtajan irtisanoutuminen.
   15 artikla
   1.   Neuvosto voi päättää johtajan tai apulaisjohtajan palvelussuhteen hallintoneuvoston pyynnöstä palvelussuhteen ehtojen 47 artiklan b kohdan mukaisesti sillä edellytyksellä, että irtisanomisaikaa ja muita kyseisen artiklan ii alakohdan tai iii alakohdan mukaisia ehtoja noudatetaan.
   2.   Neuvosto voi päättää johtajan tai apulaisjohtajan palvelussuhteen hallintoneuvoston pyynnöstä ilman irtisanomisaikaa, kun palvelussuhteen ehtojen 48 artiklan a tai b kohdan mukaiset ehdot täyttyvät.
   3.   Neuvosto päättää johtajan tai apulaisjohtajan palvelussuhteen ilman irtisanomisaikaa, kun palvelussuhteen ehtojen 50 artiklan mukaiset ehdot täyttyvät. Tässä tapauksessa neuvosto ilmoittaa palvelussuhteen päättyneeksi kuultuaan asianomaista henkilöä näiden sääntöjen 16 artiklan 2 kohdan mukaisen kurinpitomenettelyn jälkeen.
   Ennen palvelussuhteen päättämistä hallintoneuvosto voi pidättää asianomaisen johtajan tai johtaja asianomaisen apulaisjohtajan tämän toimen hoitamisesta palvelussuhteen ehtojen 50 artiklan 2 kohdan ja henkilöstösääntöjen liitteessä IX olevan 23 ja 24 artiklan mukaisesti.
   16 artikla
   1.   Jos johtaja tai apulaisjohtaja tahallisesti tai huolimattomuudesta jättää täyttämättä Europol-päätöksen tai palvelussuhteen ehtojen mukaiset velvollisuutensa, häntä vastaan voidaan aloittaa kurinpitomenettely palvelussuhteen ehtojen 50 a artiklan, henkilöstösääntöjen VI osaston ja soveltuvin osin henkilöstösääntöjen liitteen IX mukaisesti.
   Henkilön katsotaan jättäneen velvollisuutensa täyttämättä, jos hän on muun muassa palvelukseen ottamisensa yhteydessä antanut todistetusti tahallaan vääriä tietoja joko ammattipätevyydestään tai palvelussuhteen ehtojen 12 artiklan 2 kohdan mukaisista edellytyksistä, ja jos nämä hänen toimittamansa väärät tiedot ovat ratkaisevasti vaikuttaneet hänen palvelukseen ottamiseensa.
   2.   Kurinpitomenettelyt aloitetaan ja toteutetaan henkilöstösääntöjen liitteen IX mukaisesti.
   17 artikla
   1.   Neuvosto voi henkilöstösääntöjen liitteen IX mukaisen kurinpitomenettelyn jälkeen päättää johtajan tai apulaisjohtajan palvelussuhteen ilman irtisanomisaikaa palvelussuhteen ehtojen 49 artiklan mukaisesti kurinpidollisista syistä vakavissa tapauksissa, joissa johtaja tai apulaisjohtaja on tahallisesti tai huolimattomuudesta jättänyt täyttämättä velvollisuutensa.
   Ennen palvelussuhteen päättämistä hallintoneuvosto voi pidättää asianomaisen johtajan tai johtaja asianomaisen apulaisjohtajan tämän toimen hoitamisesta palvelussuhteen ehtojen 50 artiklan 2 kohdan ja henkilöstösääntöjen liitteessä IX olevan 23 ja 24 artiklan mukaisesti.
   2.   Saatuaan henkilöstösääntöjen liitteessä IX olevassa 18 artiklassa tarkoitetun kurinpitolautakunnan kertomuksen hallintoneuvosto päättää, onko syytä antaa neuvostolle lausunto johtajan palvelussuhteen päättämiseksi Europol-päätöksen 38 artiklan 7 kohdan mukaisesti. Tässä tapauksessa hallintoneuvosto toimittaa kuukauden kuluessa kurinpitolautakunnan kertomuksen vastaanottamisesta asianmukaisesti perustellun lausunnon rangaistuksesta, joka olisi syytä antaa vaatimuksen perusteena olevien seikkojen perusteella, tai muusta toimenpiteestä, joka neuvoston olisi toteutettava näiden sääntöjen mukaisesti. Ennen lausunnon laatimista hallintoneuvoston on annettava asianomaiselle johtajalle tilaisuus tulla kuulluksi. Hallintoneuvoston puheenjohtaja toimittaa hallintoneuvoston lausunnon neuvostolle Europol-päätöksen 38 artiklan 7 kohdan mukaisesti ja jäljennöksen lausunnosta vaatimuksen kohteena olevalle johtajalle.
   Jos hallintoneuvosto päättää, ettei neuvostolle anneta lausuntoa Europol-päätöksen 38 artiklan 7 kohdan mukaisesti, sillä on oikeus määrätä jokin henkilöstösääntöjen liitteessä IX olevan 9 artiklan 1 kohdan mukainen rangaistus, lukuun ottamatta johtajan erottamista tämän toimesta. Kuultuaan johtajaa hallintoneuvosto tekee henkilöstösääntöjen liitteessä IX olevan 9 ja 10 artiklan mukaisen päätöksensä kahden kuukauden kuluessa kurinpitolautakunnan lausunnon vastaanottamisesta. Päätös on perusteltava.
   3.   Saatuaan henkilöstösääntöjen liitteessä IX olevassa 18 artiklassa tarkoitetun kurinpitolautakunnan kertomuksen johtaja toimittaa ilman aiheetonta viivytystä hallintoneuvostolle asianmukaisesti perustellun lausuntoluonnoksen rangaistuksesta, joka olisi syytä antaa vaatimuksen perusteena olevien seikkojen perusteella, tai muusta toimenpiteestä, joka neuvoston olisi toteutettava apulaisjohtajan osalta näiden sääntöjen mukaisesti.
   Hallintoneuvosto päättää, onko syytä antaa neuvostolle lausunto asianomaisen apulaisjohtajan palvelussuhteen päättämiseksi Europol-päätöksen 38 artiklan 7 kohdan mukaisesti. Ennen lausunnon laatimista hallintoneuvoston on annettava asianomaiselle apulaisjohtajalle tilaisuus tulla kuulluksi. Hallintoneuvosto toimittaa lausuntonsa kuukauden kuluessa siitä, kun johtaja on saanut kurinpitolautakunnan kertomuksen. Hallintoneuvoston puheenjohtaja toimittaa hallintoneuvoston lausunnon neuvostolle Europol-päätöksen 38 artiklan 7 kohdan mukaisesti ja jäljennöksen lausunnosta vaatimuksen kohteena olevalle apulaisjohtajalle.
   Jos hallintoneuvosto päättää, ettei neuvostolle anneta lausuntoa Europol-päätöksen 38 artiklan 7 kohdan mukaisesti, johtajalla on oikeus määrätä jokin henkilöstösääntöjen liitteessä IX olevan 9 artiklan 1 kohdan mukainen rangaistus, lukuun ottamatta asianomaisen apulaisjohtajan erottamista tämän toimesta. Kuultuaan asianomaista apulaisjohtajaa johtaja tekee henkilöstösääntöjen liitteessä IX olevan 9 ja 10 artiklan mukaisen päätöksensä kahden kuukauden kuluessa kurinpitolautakunnan lausunnon vastaanottamisesta. Päätös on perusteltava.
   4.   Saatuaan tämän artiklan 2 tai 3 kohdassa tarkoitetun hallintoneuvoston lausunnon neuvosto päättää kuultuaan asianomaista johtajaa tai apulaisjohtajaa, erottaako se johtajan tai apulaisjohtajan tämän toimesta henkilöstösääntöjen liitteessä IX olevan 9 artiklan 1 kohdan h alakohdan mukaisesti vai päättääkö se hänen palvelussuhteensa Europolissa muulla tavoin.
   Jos neuvosto päättää erottaa johtajan tai apulaisjohtajan tämän toimesta tai päättää hänen palvelussuhteensa muulla tavoin, sen on ilmoitettava päätöksessään menettelyn tarkka sisältö sekä päivämäärä, jona toimenpide pannaan täytäntöön. Päätös on perusteltava asianmukaisesti ja annettava tiedoksi kyseiselle henkilölle ja Europolille.
   Neuvoston päätös erottaa johtaja tai apulaisjohtaja tämän toimesta henkilöstösääntöjen liitteessä IX olevan 9 artiklan mukaisesti tehdään kahden kuukauden kuluessa henkilöstösääntöjen liitteessä IX olevassa 18 artiklassa tarkoitetun kurinpitolautakunnan lausunnon vastaanottamisesta.
   5.   Jos neuvosto päättää, ettei se erota asianomaista johtajaa tai apulaisjohtajaa tämän toimesta henkilöstösääntöjen liitteessä IX olevan 9 artiklan 1 kohdan h alakohdan mukaisesti tai ettei se päätä hänen palvelussuhdettaan Europolissa muulla tavoin, asia palautetaan hallintoneuvoston käsiteltäväksi, jos kyseessä on johtaja, ja johtajan käsiteltäväksi, jos kyseessä on apulaisjohtaja.
   Jos johtajaa koskeva tapaus palautetaan hallintoneuvoston käsiteltäväksi, hallintoneuvostolla on oikeus määrätä jokin henkilöstösääntöjen liitteessä IX olevan 9 artiklan 1 kohdan mukainen rangaistus, lukuun ottamatta johtajan erottamista tämän toimesta. Hallintoneuvoston on tehtävä päätöksensä ilman aiheetonta viivytystä johtajaa kuultuaan. Päätös on perusteltava.
   Jos apulaisjohtajaa koskeva tapaus palautetaan hallintoneuvoston ja johtajan käsiteltäväksi, johtajalla on oikeus määrätä jokin henkilöstösääntöjen liitteessä IX olevan 9 artiklan 1 kohdan mukainen rangaistus, lukuun ottamatta apulaisjohtajan erottamista tämän toimesta. Hallintoneuvoston on tehtävä päätöksensä ilman aiheetonta viivytystä apulaisjohtajaa kuultuaan. Päätös on perusteltava.
   5   LUKU

      LOPPUSÄÄNNÖKSET

   18 artikla
   1.   Nämä säännöt tulevat voimaan Europol-päätöksen soveltamisen alkamispäivänä.
   2.   Hallintoneuvosto arvioi nämä säännöt kolmen vuoden kuluessa niiden voimaantulosta.
   3.   Hallintoneuvosto tarkastelee kaikkia näiden sääntöjen muuttamista koskevia ehdotuksia, jotta neuvosto voisi hyväksyä ne Europol-päätöksen 38 artiklan 3 kohdassa ja 38 artiklan 7 kohdassa säädetyn menettelyn mukaisesti.

      Haag, 4. kesäkuuta 2009.
      Neuvosto on hyväksynyt tämän päätöksen 30 päivänä marraskuuta 2009.

            Puheenjohtaja

         S. CLERTON

      (1)  EUVL L 121, 15.5.2009, s. 37.

      (2)  EYVL L 56, 4.3.1968, s. 1.